text:
By Liz Tami-Serafeni
Ol singsing na danis tumbuna ibin kamap long welkamim niupela sip bilong ol pipel bilong Lihir, MV Lihir Destiny, long Londolovit nambis long Augus 10.
MV Lihir Destiny i makim dispela visen bilong ol pipel bilong Lihir, na kamap bilong en long Lihir, i soim sain bilong sakses bilong tripela Spesifik Isius kampani husait igat giraun insait long Plant Site, Caldera na Kapit. Dispela tripela kampani em Balasie, Caldera na Saberte(BACASA).Dispela sip bai save wokim ol ron igo ikam long Lae, na bihain bai surukim ron bilong em tu igo long Tabar na Manus ailan.
Long toktok bilong em, siaman bilong BACASA, John Kapsa, i tok tenkiu long Newcrest long sapot bilong en; Anitua Grup ov kamapanis; Lihir Bisnis Sevis; Lihir Mining Area Landowners Association (LMALA); na Nimamar Lokel Level Gavman (NRLLG), na emi singaut long niupela gavman long sapotim dispela sip.Emi tok tenkiu tu long ol bisnishaus na ol Asian komiuniti long Lihir long bikpela sapot long yusim dispela sip, we emi wanpela invesmen we ino pas wantaim main na sapos main i pinis, emi ken stil sapotim ol papa graun.
“Mi laik askim olgeta man long Lihir, husait i laik yusim dispela sip, yu welkam na mipela lukim olsem dispela sip em bilong yumi ol Lihir long bihain taim main i pinis,” em i tok.Bob Hall, bosman bilong SouthSea Lines, kampani we BACASA ikam aninit, ibin tokaut olsem olihamamas long kam long Lihir.
“Mi hamamas long mipela i kam long hia, na yupela imas andastan olsem South Sea Lines emi gat longwei yet long go na em bai kamap wanpela gutpela sasteinabel bisnis long hia long Lihir,” Mista Hall i tok.
image Above: MV Lihir Destiny. Pic by Liz Tami


c: text/html

text:
“Ensel Bilong Heven” i narapela song bilong Krismas. Bipo yet long taim bilong Jisas Krais i bin kam daun, ensel i singautim dispela Gutnuis long wasman bilong sipsip (lukim Luk 2). Saveman tu i kam na lotu long Jisas (lukim Matyu 2). Olsem tu yumi olgeta mas kam na lotu long Jisas long sios na long bel bilong yumi. “Angels from the Realms of Glory” is another song for Christmas. Many… Read More »
“Mi Lusim Heven Na Kamdaun” i wanpela song long Krismas Martin Luther bai i raitim. Long Krismastaim, Martin Luther singim dispela song wantaim famili bilong em (lukim piksa). Long taim bilong Refomesen, Martin Luther i raitim planti song olsem dispela na “God I Strongpela Banis” (lukim hia). “From Heaven Above to Earth I Come” is a song for Christmas by Martin Luther. At Christmas time, Martin Luther would sing this song with his… Read More »
“Yu Kam, Yu Kam, Emanuel” i wanpela song bilong Adven. “Emanuel” i wanpela nem profet Aisaia i bin givim Jisas. Harim tok bilong Aisaia: “Bai Bikpela yet i soim wanpela mak long yu. Dispela mak i olsem. Wanpela yangpela meri i gat bel, na bai em i karim wanpela pikinini man na kolim nem bilong en Emanuel.” (Aisaia 7:14) “O Come, O Come, Emmanuel” is a song for Advent. “Emmanuel” is one… Read More »
“Gutpela Nait, Holi Nait” i wanpela song bilong Krismas. Em i kam long maunten bilong Ostria (Austria) klostu long Jemeni (Germany). “Silent Night, Holy Night” is a Christmas carol that comes from the mountains of Austria near Germany. Long 1817 Binksu Joseph Mohr i kam long St. Nikolaus Sios long taun Oberndorf klostu long Salzburg, Ostria (Austria). Em karim wantaim em tok bilong wanpela song em i raitim long 1816.… Read More »
Long taim bilong Refomesen, Martin Luther (1483-1546) raitim planti song bilong lotu. Luther i raitim tok wantaim nek bilong dispela song. Tok bilong song bilong Luther litimapim nem bilong Jisas Krais na singautim marimari God i salim yumi olgeta long kisim bek wok bilong Jisas. Wantaim Aposel Pol, Martin Luther tok olsem: kisim bek wok bilong God, em i wok bilong Jisas Krais tasol. During the Reformation, Martin Luther (1483-1546) wrote many hymns… Read More »

robotstxt: allowed

filter: keep


text:
PNG Air gat 14pla Dash 8 we planti save em i nambawan balus long go kam long ol sotpela ples balus. I luk olsem Dash 8 tasol ken go long ol mining hap, antap long ol traipela maunten kol ples na napim olgeta pasindia.
Ol tu gat bikpela spes bilong yu yet sidaun, movim lek bilong yu na putim bek, toilet na kitchen tu. Long Dash 8, ol i fittim tu ol ekstra seifti samting olsem, Weather Radar, EGPWS, TCAS II na Radar Altimeter.
Ol woklain bai bihainim ol buking na ken senisim ol sia long fittim 36pla, 28pla o 20pla pasindia. Nogat ol ken rausim olgeta sia na wokim kago ron tasol.
PAWA BILONG DASH 8
I gat tupela 1490 KW (2000 shp) Pratt & Whitney Canada PW120A turbo prop bilong draivim 4pla blade constant speed Hamilton standard propela.
HAU EM SAVE RON
Top spit bilong ron bilong balus 490 km/h (265kt) na long wei spit 440 km/h (237 kt)
Spit bilong ron antap long maunten ples 1560 ft/min, wantaim olgeta 72pla pasindia, fuel na ol reserve 1520 km (820 nm) na wantaim 2720 kg (6000 lb) kago em ken ron long 2040 km (1100 nm)
SIKEL BILONG BALUS
Taim balus ron nating bai balus em bai sikelim olsem 10,250 kg (22,600 lb), na pinis mak bilong sikel bilong kago balus inap kirap wantaim 15,650 kg (34,500 lb)
OLGETA SAIS BILONG BALUS
Longpela bilong wing bilong balus 25.91m (85ft 0in) wantaim bikpela wing spes 54.35sq.m (585.0 sq.ft), longpela bilong bodi bilong balus 27.17m (89ft 2in) na antap long balus 7.65m (25ft 1in).
HAU MAS LAIN EM NAP KARIM
Em ken karim 3pla woklain o crew na 36pla pasindia we ol bai sidaun fofo na space bilong surukim baksait bilong sia em 79cm (31 in).


text:
Liz Tami-Serefani i raitim
Wanpela lida bilong ol yut long Lihir ailan i mekim wanpela singaut igo long ol mama papa long wanwan Lihir komiuniti long sapotim ol wok bilong ol yangpela manmeri bilong ailan olgeta. John Tububol husait i tresera bilong Lihir Ailan Yut na Spots Asosieisen ibin mekim dispela singaut long Ton, Masahet ailan long Komiuniti Wokabaut Progrem bilong Newcrest Sasteinabel Dipatmen.
“Mi askim yupela olsem, wanem projek o progrem mipela laik wokim bilong kisim mani bilong halivim ol yut bilong yumi, mi askim yupela long sapotim mipela,” John itok. “Mipela igat 5 yia plen istap we mipela i wok long wok long en,” emi tok. Emi tok olsem ol i salim wanpela rikwes bilong Asosiesen igo pinis long wanpela steikholda tasol ol i rijektim dispela rikwes. Tasol dispela ino stopim John na ol ekseketif bilong Asosieisen.
“Dua pas long hap, bai mipela i traim long hap sait na ol samting bai wokaut.” John i tok kilia tu long ol papamama olsem Lihir Yut na Spots Asosieisen emi rejista pinis aninit long Invesmen Promousen Autoriti (IPA) na oli stap long plening mak. “Mipela bai pinisim plen na bihain maketim igo long ol steikholda em Newcrest, LMALA, LSDP na NRLLG na bai mipela i lukluk long bekim bilong ol,” John itok.
Wanpela longtaim wokman bilong Newcrest na man husait isave go pas long dispela Komiuniti Wokabaut Progrem na wok wantaim ol yut tu, i givim sampela toktok halivim long sapotim ol yut. “insait long olgeta komiuniti igat ol yut istap, igat matmat long peles husait bai wokim ol wok, lotu husait isave paitim gita, husait bai planim mi taim mi dai – ol yut,” Jimmy Peter itok.
Mista Peter itok ol mama papa na manmeri longpelesimasrispektimtuolyutbilongyumi. “Plis mi laikim yumi mas sapotim ol yut bilong yumi na yumi wok wantaim. Wanwan taim wanpela i spak na wokim bikhet ba yumi hatim ol yut, tasol olgeta taim ol gutpela pikinini bilong yumi.”
Image: John Tububol i toktok long ol papamama, pikinini na ol yut long Ton peles, Masahet ailan. Liz Tami i kisim piksa.


text:
No ken lusim ol kalsa
Sanapim maypole – diwai blg Me – em spesol pasin blg ol yut lg hia lg Bavaria. Ol lapun i wok lg skulim ol lg sapim paintri. Ol i no planim pos nating. Nogat. Pastaim ol i hatwok tru lg kavim naispela bilas insait lg skin blg diwai. Dispela yia lokal gavman blg Memmingerberg i makim ol yangpela memba blg fire brigade long go pas lg dispela wok. Fire brigade i save lukautim ples balus tu. Olsema na ol inap yusim ol draipela masin. Mi harim tok blg ol arapela olsem ol paiaman i no gat mit? Watpo ol i no yusim rop tasol? Em gutpela kalsa lg sanapim maypole wantaim han na rop tasol. No ken trikim pasin tumbuna wantaim crane. Ating dispela yia ol i stat lg krungutim nem blg ol yangpela manmeri? Neks yia ol i mas taitim bun na yusim han, mit, rop!
Maski lg komplen. Bilas na kavim i kamap nais tru. Ating ol bai winim fes prais blg 2018-resis. Bai mi givim toksave.


text:
PNG Air ken halivim ol kastoma we ol i nogat long taim kontrakt wantaim mipela na wanpela taim tasol ol laik yusim charta sevis bilong mipela insait long PNG na i go long Australia tu. Wantaim ol ATR na Dash balus mipela ken karim ol pasindia inap long mak bilong 72pla manmeri, ( bai mipela lukluk tu long wanem hap yu laik go na wanem ples balus i stap).
Ol dispela wanwan taim charta ron ken karim ol pasindia na cargo wantaim, olsem long taim bilong haus krai na yu nid long karim koffin na ol femili go kam long ples. Toktok wantaim ol charta woklain bilong mipela na ol ken givim quote o prais. Liklik stori ol bai laik save pastaim long stretim quote o givim prais long yu, em long:
Wanem dei na taim yu laik go long en
Wanem dei na taim yu laik kam bek long en
Wanem taun o asples yu laik go kam long en
Hau mas manmeri bai kalap long dispela charta long sait bilong sikel
Hau mas kago o freight yu nid long karim wantaim i go
Yu ken contactim PNG Air Charters Consultant bilong mipela long:
Email: charters@pngair.com.pg
Phone: +675 325 2011


text:
Pas Jut i raitim
Tok i go pas
Tok bilong dispela pas i wankain liklik olsem tok bilong 2 Pita. Em i laik tokim ol manmeri bilong God long ol i no ken harim tok bilong ol birua bilong gutnius. Pas i tok olsem, “God i bin givim dispela wanpela pasin bilong bilip long yumi ol manmeri bilong en, na i no inap wanpela man i senisim tok bilong ol samting yumi bilip long en” (lain 3).
Yupela i mas was long bilip bilong yupela na sakim tok bilong ol birua bilong gutnius
Sapta 1
1
Mi
Jut, mi wokboi bilong Jisas Krais, na mi brata bilong Jems. Mi raitim dispela pas long yupela ol manmeri God i bin singautim. God Papa i save laikim yupela tru, na Jisas Krais yet i save lukautim yupela. 2
God
i ken mekim pasin bilong marimari na bel isi na pasin bilong laikim tru ol arapela i kamap strong long laip bilong yupela.
Ol birua bilong gutnius i kam insait long sios
(2 Pita 2.1-18)
3
Ol
pren tru, pastaim mi gat bikpela laik long raitim pas bilong tokim yupela long wok God i bin mekim bilong kisim bek yumi olgeta. Tasol nau mi ting mi mas raitim narapela tok long yupela olsem, yupela i mas wok strong long lukautim bilip bilong yupela na long sakim tok bilong ol birua bilong gutnius. God i bin givim dispela wanpela pasin bilong bilip long yumi ol manmeri bilong en, na i no inap wanpela man i senisim tok bilong ol samting yumi bilip long en. 4
Sampela
man ol i bin hait i kam insait pinis long sios. Bipo tru God i bin tok olsem, ol dispela kain man i mas kamap long kot bilong God, na ol bai i lus. Ol i save givim baksait long God. Na ol i save senisim tok bilong marimari bilong God, na mekim em i kamap tok bilong ol kain kain pasin nogut. Ol dispela man i save givim baksait long dispela wanpela Hetman, em Bikpela bilong yumi Jisas Krais.
5
Yupela
i save pinis long Bikpela,*
bipo em i kisim bek ol Israel na bringim ol i lusim Isip na i go. Na bihain em i bagarapim ol manmeri i no bilip long em. Yupela i save pinis, tasol mi laik kirapim yupela long tingim dispela samting gen. 6
Na
tingim ol dispela ensel ol i no laik i stap gut long dispela wok God i bin givim ol, na ol i lusim ples bilong ol. Olsem na Bikpela i pasim ol long ol sen i save stap oltaim oltaim, na em i kalabusim ol i stap long dispela ples i tudak nogut tru. Ol i wetim De bilong bikpela kot bilong God. 7
Bipo
ol man bilong Sodom wantaim Gomora na ol taun i stap klostu long ol, ol i bin mekim pasin wankain olsem ol dispela ensel. Ol i bihainim ol pasin nogut na ol i mekim ol narakain pasin pamuk i nogut tru. Olsem na God i mekim save long ol long paia i stap oltaim.
Ol dispela samting i bin kamap bipo, yumi ken tingim ol na yumi no ken bihainim pasin nogut bilong ol dispela lain. 8
Tasol
ol dispela man i laik paulim tingting bilong yupela, ol i save bihainim ol dispela pasin. Ol kain kain driman bilong ol i save kirapim ol na ol i mekim ol dotipela pasin long bodi bilong ol. Ol i save bikhet long Bikpela bilong yumi, na ol i save tok nogut long ol nambawan ensel bilong heven tu. 9
Tasol
ol ensel i no save tok nogut long ol lain i birua long ol. Taim namba wan ensel Maikel i pait long toktok wantaim Satan long husat bai i kisim bodi bilong Moses, Maikel i no bikhet, na em i no mekim tok nogut long Satan. Nogat. Em i tok olsem, “Bikpela yet i ken krosim yu na tokim yu long pasim maus.” 10
Tasol
ol dispela man ol i save tok nogut long olgeta samting ol i no save long as bilong en. Ol i olsem ol abus i no gat tingting, na ol i save bihainim ol laik bilong bodi tasol. Na dispela pasin bilong ol i save bagarapim ol tru. 11
Ol
i mas lukaut. Ol i save wokabaut long pasin bilong Kein. Ol i save tingting long pe tasol, olsem Balam, na ol i redi long mekim olgeta kain samting bilong kisim mani. Na ol i bin bikhet long God, olsem Kora, na long dispela pasin ol i lus tru.
12
Olgeta
taim yupela i bung na mekim dispela kaikai bilong soim olsem yupela i stap wanbel na i laikim tru ol arapela manmeri bilong God, ol dispela man i save kam na mekim ol pasin i doti long ai bilong God. Ol i no save sem long kaikai olsem ol i stap long bikpela pati, na ol i tingting long ol yet tasol. Ol i olsem ol klaut i no bringim ren i kam, na ol win i save sakim ol i go nabaut. Na ol i olsem ol diwai i no karim kaikai long taim bilong en. Na ol i olsem ol diwai i dai pinis na ol man i kamautim pinis as bilong en. Ol i man bilong i dai tupela taim. 13
Ol
i man bilong trabel nabaut, olsem bikpela si i bruk. Na ol pasin nogut ol i no save sem long mekim, ol i kamap ples klia olsem spet bilong biksi i kamap antap long wara. Na ol i stap olsem ol sta i no save bihainim rot bilong ol long skai. Olsem na God i redim pinis ples tudak tru i blak nogut tru, na ol bai i go i stap long en oltaim oltaim.
14
Enok
em i namba 7 man i kamap long ol lain tumbuna pikinini bilong Adam, na em i bin autim tok profet long ol samting bai i kamap long ol dispela man nogut. Em i tok olsem, “Mi lukim Bikpela i kam wantaim ol planti tausen ensel bilong en. 15
Em
i laik kotim olgeta man na mekim save long ol. Em i laik mekim ol man i no save bihainim em i pilim tru asua bilong olgeta pasin nogut ol i bin mekim. Sampela man bilong mekim sin, ol i save givim baksait long God moa yet. Olsem na God i laik mekim ol dispela man i pilim tru asua bilong ol kain kain tok nogut ol i bin mekim long em.” 16
Ol
dispela man ol i save bel nogut long olgeta samting i kamap long ol, na ol i save toktok planti oltaim. Ol i save bihainim ol laik nogut bilong bel bilong ol yet. Ol i save bikmaus na hambak nabaut na litimapim nem bilong ol yet. Na ol i save grisim ol man, bilong mekim ol i bihainim laik bilong ol.
Yupela i mas larim bilip i strongim bel bilong yupela
17
Tasol
yupela ol brata tru, yupela i mas tingim gen tok bilong samting i laik kamap bihain, em ol aposel bilong Bikpela bilong yumi Jisas Krais, i bin autim. 18
Ol
i bin tokim yupela olsem, “Long taim bilong las de, ol man bilong tok bilas bai i kamap, na ol bai i givim baksait long God na bihainim ol laik nogut bilong ol yet.” 19
Ol
dispela man i save brukim sios. Ol i save bihainim tingting bilong ol man bilong graun tasol, na Holi Spirit i no i stap long ol.
20
Tasol
yupela ol brata tru, oltaim yupela i mas larim bilip bilong yupela i strongim bel bilong yupela, em dispela gutpela bilip God yet i bin givim long yupela. Na oltaim yupela i mas prea long strong bilong Holi Spirit. 21
God
i save laikim yupela tru, na yupela i mas i stap klostu long em na larim em i laikim yupela oltaim. Na oltaim yupela i mas wetim Bikpela bilong yumi Jisas Krais, bai em i kamapim sori bilong en long ples klia, na yupela bai i kisim tru laip bilong i stap gut oltaim oltaim. 22
Yupela i mas sori long ol man bilip bilong ol i no strong. 23
Sampela
bilong ol i olsem ol i stap pinis long paia, olsem na kwiktaim tumas yupela i mas kisim bek ol. Na long sampela, taim yupela i mekim pasin bilong sori long ol, yupela i mas pret wantaim. Ol i bin bihainim tru ol pasin bilong olpela bel, na ol i kamap doti olgeta, inap ol klos samting bilong ol tu i stap doti. Yupela i mas stap longwe tru long olgeta dispela samting i doti long ai bilong God.
Yumi litimapim nem bilong God
24
God
em inap long lukaut gut long yupela na bai yupela i no pundaun. Em inap long bringim yupela i go i stap long gutpela ples bilong en, na bai yupela i no gat asua, na yupela i gat bikpela amamas tru. 25
Dispela
wanpela God tasol i stap, na em i bin kisim bek yumi long wok bilong Jisas Krais, Bikpela bilong yumi, na yumi mas litimapim nem bilong en. Em i ken i stap namba wan king, na i gat bikpela strong, na em i ken i stap het bilong olgeta samting. Long olgeta taim bipo em i stap olsem, na nau tu em i stap olsem. Na em bai i stap olsem long olgeta taim bihain. I tru.


text:
Buk bilong
Judit
Tok i go pas
Buk bilong Judit i stori long ol lain Juda klostu i laik lus olgeta na klostu ol i laik painim bikpela bagarap long han bilong ol lain birua. Tasol wanpela gutpela meri i stap, nem bilong en Judit, na em i save strong moa long bihainim olgeta lo bilong God. Na em i bilip strong olsem, God inap sambai long ol manmeri bilong em, na kisim ol bek long han bilong ol birua. Orait Judit yet i prea long God, bai God i strongim em long winim ol birua.
Dispela buk em wanpela stori bilong skulim ol manmeri.
Ol Juda klostu i laik lus olgeta
Sapta 1
(Sapta 1-7)
Nebukatnesar i pait long King Arpaksat
1 Long namba 12 yia Nebukatnesar i stap king na i sindaun long biktaun Ninive na i bosim ol Asiria, King Arpaksat i stap long biktaun Ekbatana na i bosim ol Midia. 2 King Arpaksat i wokim wanpela banis ston i raunim taun Ekbatana. Ol i katim ol ston na sais bilong ol wan wan ston em i 3 mita na wan mita na hap. Dispela banis ston i go antap inap 35 mita na bikpela bilong en inap 25 mita. 3 Long sampela hap bilong banis ol i wokim ol taua. Na long wan wan taua i gat bikdua. Wan wan taua i go antap inap 50 mita na as bilong taua em inap 30 mita. 4 Wan wan bikdua i go antap inap 35 mita, na op bilong ol inap 20 mita, bai planti lain soldia i ken wokabaut mas i go ausait wantaim.
5 Orait long dispela taim King Nebukatnesar i kirapim pait long King Arpaksat long stretpela ples long hap bilong taun Rages. 6 Planti lain pipel i go helpim ami bilong King Arpaksat, em olgeta pipel bilong ples maunten na ol pipel i stap long arere bilong tripela wara Taigris na Yufretis na Hidaspes na tu ol pipel i stap long dispela stretpela ples King Ariok bilong kantri Elam i bosim. Planti lain pipel tru i bung wantaim bilong helpim ol ami bilong ol Kaldia.
7 Orait nau Nebukatnesar, king bilong ol Asiria, i salim tok i go long ol Persia na long ol lain pipel i stap long hap san i go daun. Dispela tok i go long ol lain bilong distrik Silisia na Damaskus na Lebanon na Antilebanon na long ol man bilong nambis 8 na long ol man bilong hap bilong maunten Karmel na long ol man bilong distrik Gileat na Galili Antap na bilong bikpela ples daun bilong Jesril. 9 Wankain tok tu i go long ol pipel bilong ol taun bilong hap bilong Samaria na long ol pipel i stap long hapsait bilong wara Jordan, i go inap long taun Jerusalem na Betani na Kelus na Kades. Na tok i go tu inap long wara bilong Isip, na long taun Tapanes na Rameses na long ol arapela hap bilong distrik Gosen. 10 Dispela tok i go moa yet inap long taun Tanis na Memfis na long olgeta man bilong kantri Isip inap long mak bilong kantri Itiopia. 11 Tasol olgeta pipel bilong ol dispela hap i sakim tok bilong Nebukatnesar na ol i no laik i go helpim em long pait. Ol i no pret long em, long wanem, ol i ting em wanpela tasol i stap na em i no inap win. Olsem na ol i rabisim ol man bilong bringim tok na ol i salim ol i go bek nating.
12 Nebukatnesar i kros nogut tru long ol man bilong dispela hap. Em i tok olsem, “Mi bikman tru, na tru antap long pawa bilong mi yet bai mi mekim save tru long ol man bilong dispela hap. Bai mi bagarapim tru olgeta hap bilong distrik Silisia na Damaskus na Siria na kilim i dai olgeta manmeri bilong kantri Moap na Amon na Juda na Isip, i go inap long arere bilong tupela solwara.”
13 Orait long namba 17 yia bilong Nebukatnesar i stap king, em i kirapim pait long King Arpaksat. Na em i winim na pinisim tru olgeta ami bilong Arpaksat wantaim olgeta soldia i save sindaun long hos na pait na olgeta soldia i save ran long karis. 14 Nebukatnesar i kisim olgeta taun bilong kantri bilong King Arpaksat. Em i go kamap long biktaun Ekbatana na i kisim ol taua bilong dispela taun na em i stilim ol samting i stap long ol maket. Na em i bagarapim dispela taun olgeta, na dispela taun em i kamap rabis stret. 15 Nebukatnesar i holimpasim King Arpaksat long ples maunten i stap klostu long taun Rages. Na Nebukatnesar i kisim ol longpela spia bilong en na sutim Arpaksat na kilim em i dai, na em i pinisim pawa bilong Arpaksat olgeta.
16 Orait nau Nebukatnesar wantaim bikpela lain soldia bilong em ol i go bek long biktaun Ninive. Na ol i malolo na amamas na pati i stap inap long 120 de.


text:
Nupela Buk: Kingdom Bilong Las De
Yu ken lukim nupela buk bilong mi: Kingdom bilong Las De Ritim hia o kisim long buk stua. Kingdom Bilong Las De-v1-00-Webcopy-X2
10
Feb
20150
Satan na Antikrais Long Las De
Mipela putim wanpela nupela buk long dispela websait na yupela ken ritim. Dispela buk i soim stori bilong Satan long Buk Stat i go inap long Revelesan (KTH). Em i tok long pasin bilong Satan na pasin bilong masalai na wok posin na ol spirit nogut na Antikrais (666) tu. Klik long hia na yu... Read More
27
Jan
20150
Las De
Planti manmeri i save askim mipela long tok bilong Las De na Repsa na kain tok olsem. Baibel i tok planti long dispela taim, na yumi mas lukim gut na stadi long en. Mipela i bin raitim wanpela buk yumi kolim “LAS DE” na yu ken ritim long hia. Narapela buk yumi kolim “Satan–Wokboi... Read More


text:
HƗM METEIKNAI MENMEN ME LISTA IM EM
God kewis hɨm mɨrak mamkepai. Haiu han enuk o haiu hanhan mamɨrtei menmen, haiu mamkinaam, te hɨram mamkepai haiu mamɨrtei menmen me God. Haiu hanhan mamɨrtei me menmen mau tɨwei me God, te haiu han kitet, “Haiu mamɨrkeik haiu mamnapɨnem? Haiu mɨnapen mamkine buk Matyu ere Revelesen te haiu mamnapɨnem taau!” Haiu han kitet menmen mar im, haiu mamɨr lista im hɨram mamkepai. Haiu eminɨn han ekitet menmen haiu hanhan mamɨrteiyem, te haiu mamɨr het tok me lista im em. Haiu mamɨr het tok me lista ere haiu mɨnapɨn menmen haiu hanhanem, haiu mamɨr buk, sapta metike ves mɨram mau mɨnɨk het tok. Haiu mamɨr ves im hɨram mamɨtpai me menmen hɨm me God metpim me menmen me het tok im em.
HƗM ME JISAS WƗ HƗRAK KAU TƗ
MƗT NE WEIWƗK ME GOD NANISES MENMEN YAAIM MAR IM


text:
Buk bilong
Esta
Tok i go pas
Buk bilong Esta em i stori long ol samting i bin kamap long ol lain Israel long taim ol i stap long kantri Persia. Meri Esta em wanpela meri Israel na em i kamap meri bilong king bilong Persia. Olsem na em inap helpim ol Israel long taim ol birua i laik pinisim ol.
Wanpela bikpela de ol Juda i save amamas tru long en, em de ol i kolim Purim. Dispela buk i kamapim klia as bilong dispela bikpela de.
Man i raitim dispela buk em i no kolim nem bilong God long wanpela hap bilong buk. Tasol taim yu ritim dispela stori, yu bai lukim sori na marimari bilong God.
Esta i kamap kwin bilong Persia
Sapta 1
(Sapta 1-2)
Kwin Vasti i bikhet long King Serksis
1-2
Taim
Serksis i stap king bilong kantri Persia, em i save sindaun long sia king bilong en long Susa, em namba wan biktaun bilong Persia, na em i bosim ol 127 provins, stat long India na i go inap long Itiopia. 3
Long namba 3 yia bilong em i stap king, em i mekim bikpela kaikai long olgeta kiap na namba wan gavman bilong ol provins. Ol ami bilong Persia na Midia i kam i stap long dispela bikpela kaikai. Na ol bosman na ol bikman bilong olgeta provins, ol tu i stap. 4
Dispela kaikai i stap inap long 6-pela mun olgeta, na king i soim olgeta mani na olgeta bilas bilong haus bilong en long ol manmeri. Na ol i lukim ol dispela samting i gutpela tumas na i nambawan tru.
5 Bihain long dispela, king i mekim narapela bikpela kaikai insait long banis bilong em yet, klostu long haus bilong en. Dispela kaikai i bilong olgeta man bilong taun Susa, ol man i gat mani na ol rabisman tu. Na ol i kaikai i stap inap wanpela wik olgeta. 6 Dispela hap ol i wokim kaikai long en i gat naispela plua i stap. Bipo ol man i bin kisim ol retpela na waitpela na blupela ston, na ol kina ol i kolim lalai na wanpela kain ston olsem glas, na ol i bin lainim long graun na wokim dispela plua. Na taim ol i laik mekim kaikai, ol i bin bilasim dispela hap long ol waitpela na blupela laplap na ol i pasim long ol gutpela baklain. Na ol i pasim dispela baklain long ol ring silva i stap long ol gutpela pos ston. Na ol i putim ol sia gol na ol sia silva nabaut nabaut long dispela hap bilong kaikai. 7 Ol man i kisim dring bilong ol long narakain narakain kap gol. Na king i givim planti wain long ol dispela man. 8 I no gat mak long hamas wain ol i ken dring. King i tokim ol wokboi bilong haus bilong em, ol i ken givim dring long ol wan wan man inap long laik bilong ol. 9 Na long dispela taim tu Kwin Vasti i mekim bikpela kaikai bilong olgeta meri tasol, long haus bilong king.
10 Long de namba 7 bilong dispela bikpela kaikai, king i spak liklik long wain. Olsem na em i singautim 7-pela hausboi bilong en i kam. Nem bilong ol i olsem, Mehuman na Bista na Harbona na Bikta na Abakta na Setar na Karkas. 11 Na king i tokim ol long bringim Kwin Vasti i kam. Kwin Vasti i mas putim hat bilong kwin long het na i kam. Kwin em i naispela meri tru, olsem na king i laik soim em long ol kiap na long olgeta man i kam long bikpela kaikai bilong en. 12 Ol hausboi i go tokim Kwin Vasti long tok bilong king, tasol kwin i no laik i kam. Olsem na king i kros nogut tru.
13 Na em i singautim ol saveman i kam bai ol i toksave long em i mas mekim wanem samting long kwin. Em i pasin bilong king long askim ol saveman long stretim tingting bilong em long wok bilong lo na bilong sindaun bilong ol manmeri. 14 Nem bilong ol dispela man i olsem, Karsena na Setar na Atmata na Tarsis na Meres na Marsena na Memukan. Ol dispela 7-pela hetman bilong Persia na Midia ol i namba wan gavman bilong olgeta hap king i bosim. King i save bihainim tok bilong ol. 15 Orait na em i tokim ol dispela man olsem, “Mi King Serksis, mi bin salim ol hausboi bilong mi i go tokim Kwin Vasti long ol samting mi laik em i mas mekim, tasol em i sakim tok bilong mi. Lo i tok wanem long dispela? Bai yumi mekim wanem long kwin?”
16 Orait Memukan i tokim king wantaim ol ofisa bilong king olsem, “King, harim. Kwin Vasti i no bin mekim rong long yu wanpela tasol. Nogat. Em i mekim rong long olgeta hetman na long olgeta man bilong olgeta provins bilong yu. 17 I no longtaim na olgeta meri long olgeta hap yu bosim bai i harim tok long dispela pasin bilong kwin. Na ol bai i tok olsem, ‘King Serksis i bin tokim Kwin Vasti long em i mas i go lukim em, tasol kwin i bikhet, na i sakim tok bilong king.’ Na ol meri tu bai ol i bikhet long ol man bilong ol. 18 Na long dispela de yet, ol meri bilong ol hetman bilong Persia na Midia bai i harim tok long dispela pasin kwin i mekim, na bai ol i tokim ol man bilong ol long dispela samting, na bai ol meri i mekim planti pasin nogut na tok nogut. 19 Orait king, sapos yu ting dispela tok i gutpela, yu salim wanpela tok i go long ol manmeri olsem, Vasti i no ken kam lukim yu gen. Raitim dispela tok long buk bilong lo bilong ol Persia na Midia. Olsem bai dispela lo i no inap senis. Na yu mas senisim Vasti na kisim gutpela meri na putim em i stap kwin. 20 Taim dispela tok bilong yu i raun pinis long olgeta hap yu bosim, orait olgeta meri bai i harim gut tok bilong man bilong ol, maski ol i man i gat nem o man nating.”
21
King wantaim ol hetman bilong en ol i laikim dispela tok, na king i mekim olsem Memukan i tok. 22
Orait na king i salim pas i go long olgeta provins em i lukautim, na em i raitim pas long olgeta tok ples bilong ol manmeri. Em i tok olsem, “Man tasol em i bos bilong famili bilong en.”*


text:
Buk bilong Profet
Jeremaia
Tok i go pas
Profet Jeremaia i bin i stap long Jerusalem klostu long taim King Nebukatnesar bilong Babilon i kam bagarapim ol lain Juda. Planti tok bilong Jeremaia em ol tok lukaut em i givim long ol Juda na Jerusalem long dispela taim. Sapos ol manmeri i no lusim ol giaman god na tanim bel, orait God bai i bagarapim ol. Tasol ol i no laik harim tok bilong Jeremaia na ol dispela samting em i bin tok long en, ol i kamap tru na em yet i lukim. Ol arapela tok profet bilong Jeremaia ol i tok promis olsem bihain God bai i sori gen long ol Juda na helpim ol long i kam bek gen long graun bilong ol.
Buk bilong Jeremaia em i narakain liklik long ol arapela buk bilong ol profet, long wanem, i gat planti stori bilong Jeremaia yet i stap long en. Jeremaia i no bin amamas tumas long autim tok bilong God, tasol em i bin daunim laik bilong em yet na aninit long laik bilong God. Planti taim em i bel hevi na sori long em yet. Tasol em i no haitim bel hevi bilong en. Em i autim stret, na ol toktok bilong en i stap long dispela buk. Jeremaia i laikim tumas ol lain Juda, na taim God i givim strongpela tok long em, em i no amamas tumas long autim. Na taim ol lain i les long harim tok bilong em na ol i laik bagarapim em, em i toktok planti long God.
Wanpela gutpela tok tru Jeremaia i autim em i stap long 31.31-34. Long dispela hap Jeremaia i autim tok promis long nupela kontrak God i laik mekim wantaim ol manmeri bilong en. Dispela kontrak ol bai i no inap raitim long hap ston o long wanpela buk tasol. Nogat. Em bai i stap long bel bilong ol manmeri, na ol yet bai i gat bikpela laik long bihainim. Yumi Kristen i save tingim dispela promis taim yumi lukim wok bilong Holi Spirit.
God i singautim Jeremaia long autim tok bilong en
Sapta 1
(Sapta 1)
Ol yia God i givim tok long Jeremaia
1
Dispela em i tok bilong Jeremaia, pikinini man bilong Hilkia. Hilkia em i wanpela bilong ol lain pris i stap long taun Anatot long graun bilong lain Benjamin. 2
Long
namba 13 yia bilong Josaia, pikinini bilong Emon, i stap king bilong Juda, Bikpela i givim tok long Jeremaia. 3
Na
bihain, Bikpela i givim sampela tok moa long Jeremaia long taim Jehoiakim, pikinini bilong Josaia, i stap king. Stat long dispela taim, Bikpela i save givim tok long Jeremaia, i go inap long pinis bilong namba 11 yia bilong King Sedekaia, pikinini bilong Josaia. Long namba 5 mun bilong dispela yia, ol birua i kisim ol manmeri bilong Jerusalem i go mekim wok kalabus long narapela kantri.
God i singautim Jeremaia long mekim wok profet
4
Bikpela i tokim mi, Jeremaia, olsem, 5
“Taim
mi no bin mekim yu i kamap yet long bel bilong mama, mi save long yu. Na taim mama i no karim yu yet, mi makim yu bilong mekim wok profet namel long ol kantri nabaut.”
6
Mi
harim dispela tok bilong Bikpela na mi bekim tok bilong en olsem, “Sori, God, Bikpela, mi yangpela tumas na mi no save long pasin bilong autim tok.” 7
Tasol Bikpela i tokim mi olsem, “Yu no ken tok olsem, yu yangpela tumas. Nogat. Taim mi salim yu i go long sampela lain man, orait yu mas i go long ol. Na olgeta tok mi givim yu, em yu mas autim. 8
Yu no ken pret long ol, long wanem, mi stap wantaim yu na bai mi lukautim yu. Mi Bikpela, mi tok pinis.”
9 Na Bikpela i putim han bilong en long maus bilong mi, na i tokim mi olsem, “Harim. Nau mi putim tok bilong mi long maus bilong yu na bai yu autim. 10 Nau long dispela de mi givim yu strong bilong bosim ol lain manmeri bilong planti kantri. Mi givim yu strong bilong kamautim ol samting na bilong brukim ol samting, na bilong bagarapim ol samting na bilong daunim ol samting, na bilong wokim ol samting na bilong planim ol samting.”
God i soim tupela samting long Jeremaia
11
Bikpela i askim mi olsem, “Jeremaia, yu lukim wanem samting?” Na mi tokim em, “Mi lukim han bilong diwai amon.” 12
Na Bikpela i tokim mi olsem, “Tok bilong yu i stret. Olsem tasol, bai mi was gut*
long tok bilong mi bilong mekim em i kamap tru.”
13 Na Bikpela i askim mi gen olsem, “Yu lukim wanem samting?” Na mi tok, “Mi lukim wanpela sospen i boil i stap long hap not. Na sospen i laik kapsait i kam long dispela hap.” 14 Orait na Bikpela i tokim mi olsem, “Wanpela bikpela bagarap bai i lusim hap not na i kam na em bai i bagarapim olgeta manmeri bilong dispela graun. 15 Long wanem, mi Bikpela, nau mi singautim olgeta king bilong hap not na ol bai i kam wantaim ol lain soldia bilong ol. Na ol dispela king bai i kam na putim ol sia king bilong ol klostu long ol dua bilong Jerusalem, na ol bai i banisim strong dispela taun. Na bai ol i mekim wankain pasin long olgeta arapela taun bilong Juda. 16 Na bai mi kotim ol manmeri bilong mi na mekim save long ol. Long wanem, ol i bin givim baksait long mi na ol yet i bin wokim ol giaman god na mekim ofa long ol na lotuim ol. Long dispela pasin ol i bin mekim sin. 17 Tasol yu mas redi na kirap i go. Na olgeta tok mi givim yu, em yu mas autim long ol. Yu no ken pret na surik long ol. Nogut yu mekim olsem, na bai mi yet mi mekim yu i pret na surik long ai bilong ol. 18 Jeremaia, harim. Nau mi mekim yu i sanap strong olsem taun i gat strongpela banis, na olsem pos ain na olsem banis bras. Na ol king bilong Juda na ol ofisa bilong king na ol pris na olgeta manmeri bai i no inap daunim yu. 19 Bai ol dispela man i birua long yu, tasol ol bai i no inap daunim yu. Long wanem, mi yet mi stap wantaim yu na bai mi helpim yu. Mi Bikpela mi tok pinis.”
Jeremaia i autim tok bilong God long ol Juda na Jerusalem
(Sapta 2-25)


text:
[This post was written for PNG’s 40th anniversary and will be updated with new NSO based figures which show development has been even slower than earlier analysis – see here – Original English version of article here]
Samari
- PNG ikonomi em i 3.3 pla taim moa bikpela in ril tems den long taim bilong independens
- Long olgeda wanwan man na meri long taim bilong indipendens Wanpela man long taim bilong independens, i nau wankain olsem 2.6 pela pipol.
- Job growt ino grow wankain olsem populason growt, em i stap bihain yet
- Ril inkam bilong ol woklain em pudaun long mark bilong 4% bihainim long taim bilong independens ikam inap nau– dispela em i lon we tru lon mak PNG i laikim.
- Bikpela polisi rong PNG ibin long taim bilong indipendens i kam inap nau, em i olsem, em bin fokas tumas long ol neturel risoses (kain olsem LNG, gold, na loggin) na em ino fokas tumas long ol pipel olsem risos.
- Dispela fokas long ol neturel risos tasol i kamapim wanpela kain dualistik ikonomi long PNG, we developmen i benefitim ol wanwan manmeri tasol.
- Risos sekta bilong PNG em i gat liklik impek long ol mejoriti bilong ol manmeri long PNG, na em i wanpela sekta we i ken senis tumas. Taim ol bin statim produkson long Kutubu oil filds na ol narapela niupela mains long eli 1990’s, I kamapim bikpela inkris long GDP long mak bilong 36% namel long 1991 na 1994 – dispela em i bikpela moa long dspela 25% inkris long ril GDP namel long 2014 na 2015 taim PNG LNG projek i bin stat. Tasol long 1994, PNG ikonomi i bin stap long riseson (ikonomi go daun), na tu kes na foren eksens i pundaun wantaim. Na long 2015, i luk olsem dispela woklo kamap gen, taim yumi lukim PNG i stap long riseson gen afta ol promis bilong bikpela risos revenu i kamapim ol pua fiskol, moneteri na struksol polisis.
- Dispela risos problem em bai kamapim “strongpela kina”
- Dispela strongpela kina bai bagarapim ol lokol ekspotas (wantaim ol rurol famas), lokal prodaksen, na em bai mekim ol manmeri invest autsait long PNG na ino insait lo PNG. Dispela em luk olsem ki risen wai PNG ino kisim treid globolaiseson. Wanpela moa kompetitiv prais setti wantaim olgeta hap blo wol i wanpela isi polisi sens we i ken putim PNG long gutpela rot i go developmen.
- Igat bikpela waidspred na growin konsen insait long PNG, long pundaun bilong kwaliti bilong gavamen sevis diliveri. Na long wantaim displa ol konsens bilong kwaliti na gavenens, wanpela elemen bilong dispela, em olsem trutru level bilong gavaman ekspendisa igo long wanwan man i pundaun go daun sins indipendens long K1, 873 i kam K1, 851.
- Wantem ol bikpla bajet defisits na ol bikpla moa lokal tax koleksens, bikpel risen bilong dispela diklain long gavman ekspendisa, em diklain long aid long wanwan manmeri. Dispela em pundaun long K660 long wanwan manmeri igo daun long K170 long wanwan manmeri –dispela trutru pundan long sapot pe kapita i stap long mak bilong 755. Pundan bilong ol sevis deliveri em i link wantem pundaan bilong Australian aid.
- PNG igat bikpela potensol na opotuniti em i stap. Tasol dispela potensol ino kamap long ol pipol yet.
- PNG em mas igat moa gutpla polisis, moa gutpla ol institusens na moa inklusiv divelopmen long neks 40pla yar we bai yumi i ken den mitim ol driman bilong ol pipol.
Ikonomi gro bilong PNG sins indipendens
Displa ikonomi blong PNG, bihain lo inflasen emi 3.3 pla taim moa bikpela den long 1975. Long taim bilong indipendens Planti ol man meri i bin dautim olsem ikonomi em bai gro olsem, bikos long ol salenses dispela niupla kantri i bin feisim long em. Dispela grow em i kilia stret lo kain ples olsem Pot Mosbi – emi nau kamap moa moden siti wantem ol friweis na flai-ovas na ol naispla hotels, trafik jem, polusen, bikpla ol stoa na kainkain ol bikpla longpla bilding lo dauntaun. Dispela emi sowim osem ikonomik polisi blo PNG emi wansaid lo ol taun ples tasol.
Long PNG, yumi i ken tok olsem Dispela trutru gro emi bikos lo populesen emi go antap tru. Sins indipendens populesen i kirap lo 2.9 milien igo antap lo 7.6 milien. Lng olgeta man-meri lo taim bilong indipendens, igat lo tete, lo averij, 2.6 pela pipol.
Benk of PNG bisinis seveis i tok olsem namba bilong ol man na meri i wok long fomol sekta i woklo go antap hariap tru na i dabol. Lo sem taim, ol wok gro emi positive (2.1 pla taim inkris long 1978 go long 2014), displa emi trangu stret osem emi no stap arere wantem gro bilong popolusen (2.6 pla taim go antap). Yumi ken tok olsem, displa namba blo ol weking-eij man-meri usait sapos lo kisim wok lo fomal ikonomi i woklo pundaun go daun stap. Displa emi no inklusiv gro.
Ol i save tok osem PNG emi wanpela risos dependent ikonomi. Dispela emi no toktok ol i sapos lo tok, bikos non-risos sekta emi gat rekod lo bikpla sher stret lo 93% blo ikonomi (lo 1984) na liklik sher stret lo 70% (lo 2006). Risos sekta bilong PNG em i gat liklik impek long ol mejoriti bilong ol manmeri long PNG, na em i wanpela sekta we i ken senis tumas. Taim ol bin statim produkson long Kutubu oil filds na ol narapela niupela mains long eli 1990’s, I kamapim bikpela inkris long GDP long mak bilong 36% namel long 1991 na 1994 – dispela em i bikpela moa long dspela 25% inkris long ril GDP namel long 2014 na 2015 taim PNG LNG projek i bin stat. Tasol long 1994, PNG ikonomi i bin stap long riseson (ikonomi go daun), na tu kes na foren eksens i pundaun wantaim. Na long 2015, i luk olsem dispela woklo kamap gen, taim yumi lukim PNG i stap long riseson gen afta ol promis bilong bikpela risos revenu i kamapim ol pua fiskol, moneteri na struksol polisis.
Wanpla gutpla mesa lo ikonomik pefomens emi lo lukluk gut long non-risos GDP- dispela ol sowim lo orenj kala long Figa 1 (gutpela infomeson bilong non-risos GDP i evailabol tasol long 1980 kam antap). Non-risos GDP emi bin gro isi isi lo festpla twenti pla yar statim lo 1980. Taim yumi bin abrusim leit 2000’s, gro ibin go hariap liklik tasol displa gro emi go daun gen lo 2010.
Figa 1: Non-risos GDP na GDP pe kapita lo 2015 kina.
Wanpla gutpla moa mesa emi long ikonomik pefomens usim ol pe kapita figas – so bai yumi lukim hamas inkam emi stap aveilabol long wanwan manmeri. Blu pela lain lo figa 1 emi sowim displa. Sori tasol dispela lain emi bin go daun lo 1980’s na 1990’s. Bikpla pundan stret emi i bin bikos lo displa ikonomik kraisis lo leit 1990’s. Wanpla peten blo rikavari emi bin stat isi isi lo 2005, tasol ibin go daun lo 2012 na nau emi go daun olgeda. Long 2015, usim wanpela faivpla yar averis, inkam emi stap fo pesent moa tamblo den lo taim umi bin stap 1980 (displa faivpla yar averidg blo non-risos GDP pe kapita ibin stap K4, 604 lo 1980 igo lo 1984 na lo 2011 igo long 2015 emi stap lo K4, 443 – displa sowim olsem inkam i pundaun long 4 % – dispela drop lo trutru inkam em bikpla sapos ol laik lo komperim wantem 1980 na 2015 – we em drop long 8%). Taim yumi usim displa trutru mesa bilong ikonomik welbin, emi nau klia olsem trutru inkam bilong PNG i pundan go baksait stap. Na niupla data bilong 2016 i sowim olsem dispela emi bai kontinu long go wos.
Dispela emi no gutpela, na i long we tru long ol driman ol manmeri i bin gat long taim bilong indipendens. Dispela em i stap longwe tru too long ol driman yumi gat insait long Vision 2015. Wai na em i olsem?
Risos kes blo PNG – samting kamap bipo i woklo kamap gen
Bikpla kes blo PNG i save kam lo displa ol inta-seksons blo risos gifts blo graun na ikonomiks. Displa “risos kes” emi woklo kontinu lo bagarapim planti ol ikonomi. Na wanpla kua ol bin traim lo PNG (lo displa Minerel Risos Stebilaisasen Fand – na displa model emi gutpla gen lo displa nogud model umi woklo usim stap ol i sa kolim lo Welt Fand Model), tasol korapsen, nogud politiks na nogud ikonomik polisi bung wantem i mekim osem displa risos kes i stap yet na emi kamap bikpla beden tru na woklo stopim ol trutru divelopmen i sapos lo kamap lo em. Displa risos kes i andapinim displa Bogenvil sivil woa na em i stil gat risk lo bagarapim PNG wantem displa ol deili niuspepa ripot i sowim ol papagraun ino hamamas wantem ol se blo risos benefits. Lo wanpla isi isi na ino gutpla wei, displa risos kes impeks lo exsens reit i woklo paralaisim ol sans blo PNG bung igo insait lo displa eisien sensuri.
Bikpela rong PNG i makim bihainim indipendens em i long lukluk strong tumas lo ol nasorol risoses (kain osem LNG or gold or logging) na ol i no lukluk strong lo pipol risoses. Lukluk strong lo divelopment efots blo ol man-meri, kain osem sapotim ol smolholda agrikalcha o givim ol strongpla tingting lo stap insait lo infomal sekta, i bai ken givim wanpla peten blo divelopment wantem moa waidspred na inklusiv benefits. Lukluk strong long ol nesorol risoses i makim wei long tupla kain ikonomi wantaim divelopment benefits wan wan man-meri tasol i kisim.
Mi bin sore tru taim mi bin ridim ol toktok lo PNG osem igat pundan lo Kina reletiv igo lo US dola bihainim displa bikpla point yumi bin richim lo 2013. Displa wik Kina emi givim sem ikam lo kantri bilong yumi. Osem wanpla ikonomist mi yet, mi ken tok osem displa em wanpla rabis na krangi toktok – tasol moa impotent lo sait blo divelopment blo PNG, emi wanpla strongpla toktok we emi ken poretim ogeda man na meri lo hia.
Lo displa 2 milien pla man na meri usait sa makim mani lo planim ol kaikai, “strongpla Kina” em wanpla nogud pla nius bikos displa em min osem ol i bai kisim liklik mani lo ogeda beg kofi o kakau ol salim lo em. “Strongpla Kina” ol i save osem emi ino gutpla lo ol expots na treid kompiting indastris kain osem agrikalcha, fiseris, turism na SME’s. Tasol lo wanpla pablik sevent lo Mosbi, displa “strongpla kina” emi min osem wanpla beg rais na wanpla niupla dijital TV emi bai kamap liklik mani lo em lo baim.
Narapla samting lo tingim, displa “strongpla kina” i bai gat strongpla ol sosol implikeisens. Minim osem em bai kamapim ol strongpla senis pasin lo ol man-meri lo lusim wok blo planim kaikai na mekim mani lo ples na ol i bai laik lo go lo taun na wok blo kisim pei osem ol wokman na meri. Emi gat strongpla impekt lo said blo ol meri, emi bai nonap luk save gut lo hatwok blo ol meri lo domestik agrikalcha. Emi bai kamapim ol strongpla tingting lo ol man na meri lo salim ol mani blo ol igo aut lo narapla ovasis kantri kain osem lo mekim ol haus lo kens na putim mani lo ol o salim ol pikinini blo ol go skul lo ol narapla ovasis kantri. Displa bai i stopim ol foren investment lo PNG bikos emi bai mekim ol moa expensiv lo ol narapla destinesens.
Displa wanpla prais, displa exsens reit, igat ol strongpla impekts tru lo klostu ogeda kain divelopment.
Displa risos kes ibai lid igo lo displa “strongpla kina”. Displa raitpla exsens reit mesa stret, emi wanpla samting ol i save kolim lo “Ril Efektiv Exsens Reit” o REER. Displa emi sa mesarim ol muvments lo kina we i save pas wantem ol bikpla treiding patnas wantaim ol infleisen reit diferenses. Lo displa graf tamblo em i sowim osem, taim kev ya i go antap moa, kompitisen blo ikonomi tu i go antap moa.
Figa 2: kompitivnes blo PNG (ol i sowim lo ril ifektiv exsens reit)
Displa bipo polisi lo ol eli yar bihain lo inipendens ol i save kolim lo “hadpla kina” ol i jastifaim lo sait blo meintenim makro-ikonomik stebiliti – tasol displa bai daunim kompitivnes blo PNG lo displa impotent taim blo divelopment blo kantri. Displa floting bilong kina lo 1994 bikos lo ol pua o nogud polisis lo Kutubu oil risos buum i kamapim wanpla on-going impruvment lo kompitivnes kam inap lo 2007. Tasol displa ol ifekts blo PNG LNG projekts na ol pua o nogud polisi intafiarens lo exsens reit i daunim kompitivnes level igo daun moa lo taim em i bin stap lo taim blo inidipendens. Lo bringim gutpla senis pasin lo level blo kompititivnes lo PNG thru lo exsnes reit emi wanpla bikpla impotent polisi instrament lo bringing gutpla senis lo divelopment prospekts o divelopment as tingting blo PNG.
Tasol lo mekim gutpla senis lo kompititivnes o impruvim kompititivnes bai igat ol bikpla distrubusenal implikeisens – minim osem, displa ol we i save rilai lo expots bai kamap beta of, taim ol displa sa rilai lo impots bai kamap wes of. Displa bai benefitim ol man na meri lo ples na bai bagarapim ol pablik sevents na planti man na meri lo ol taun ples. Em bai benefitim displa ol lain sa rilai lo bisinis lo domestiik PNG prodaksen na bagarapim displa ol sa rilai lo ol bisinis lo impots. Igat ol dainamik or senis elements istap lo ol kain adjastment. Displa sot tem lusas bai laik lo toktok planti na ol long tem geins blo ol SME’s na ol niupla bisinis we i gutpla lo ol moa intaneisenal kompetitiv sans lo ol Asian senturi bai laik lo stap isi na passim maus. Lo strongim kain polisi em ol hatpla wok stret lo political wei. I nogat wanpla “silva bulet” istap lo divelopment, displa senis em i mas lo stap wantem ol displa planti narapla jeneral impruvments lo pablik polisi (kain osem ol gutpla regulesen, moa inklusiv na saistenabol polisis).
Pundan lo gavman expendisa emi bikos lo pundan lo halivim blo Austrelien eid
Igat bikpla wari emi stap lo PNG lo disla pundan lo kwaliti blo ol gavman sevis diliveri, oldo experiens emi ino wankain namel lo ol provinses na iven lo ol sektas (kain osem, edukesen i woklo mekim gut moa lo helt).
Namel lo disla olgeta wari na koros, igat ol mitigeiting fektas tu i stap. Iven lo meintenim ol besik sevis dilivri luk osem bai kamap wanpla strongpla salens bikos lo bikpla namba blo ol man na meri we i ba gat bikpla nid lo apim namba blo ol tisa na klasrum na ol medikol wokman na meri. Wanpla trupla tok we ol ino save toktok planti lo em em osem trutru level blo gavman expendisa lo wanwan man na meri i pundan go daun ogeda bihainim indipendens (lukim lo figa 3). Kisim faivpla yar everidg lo smutim aut ol anuel flaksuasens na ba yu lukim osem trutru expendisa blo wanwan man na meri emi pundan lo K1, 873 igo daun lo K1, 851 (lukim lo kala pepol kolum). So displa liklik pundan lo sevis i sapos lo kamap iven sapos ibin nogat kirap lo korapsen o pundan lo abiliti lo ol institusens lo diliva.
Wanem ol samting stret mekim na displa ol pundan kamap? Fiskol polisi em ibin stap lus wantem ol bikpla defesits – so displa em ino kos. Domestik revenu reising lo wanwan man meri (grinpla kolum i sowim lo em) igo antap abrusim liklik mak blo 30% – wanpla gutpla pefomens bihainim displa pundan lo non-risos GDP pe kapita bihainim indipendens na kam. Displa praimeri kos em i bikos lo displa bikpla pundan lo eid we i sapos lo stap blo wanwan man meri. Displa emi pundan bikpla tru – lo araun K660 wanwan man kam lo K170 – wanpla trutru pundan lo sapot pe kapita blo 75 pesent. Pundan blo sevis delivery emi bikpla tumas na em i meinly bikos lo pundan blo Austreilen eid.
Figa 3: Badjet straksa blo PNG
Konklusen
PNG igat bikpla potensel na ol bikpla opotunitis istap. Displa ol potensol ino go lo ol man meri blo PNG. PNG i stil woklo karim na tingim ol hevi blo bipo taim blo em stap yet. Stil igat planti ol tingting blo 1975 stap yet taim PNG ibin stap osem wanpla koloni bl Austreilia na yumi no traim lo tingim osem yumi wanpla modenaising pasifik kantri. Lo ogeda tok mi tok pinis, mi stil gat bel isi lo fusa blo PNG, tasol igat planti yar stap yet, planti pen ba ol imas go thru lo kisim divelopment na planti samting stap yet lo lainim.
Igat planti ol interekting elements istap lo halivim na impruvim wel-bing – na ol impotent wans stret ino ol ikonomik wans. Tasol mi laik tok tasol osem wanpla ki senis lo polisi praoriti em i lo lukluk strong lo ol man na meri moa na ino tumas lo ol risoses.
Displa strongpla lukluk lo risos na bihain ol strongpla kina astingting ba sa pas wantem ol divelopment. Displa em karim kaikai lo hap stori blo strongpla kina pinis. Displa hap stori i wansait gen lo ol lokol expotas, lokol prodaksen na mekim wei lo ol man na meri lo invest autsait lo PNG taim ol sapos lo invest lo insait lo PNG. I luk osem em wanpla ki rison wai na PNG iwoklo mis aut lo treid globolaisesen. Wanpla moa kompititiv prais seting polisi senis bai halivim lo stiarim PNG igo lo wanpla gutpla divelopment kos. Na displa em bai halivim lo dil wantem nesinolistik tendensis na em bai nonap lo imposim ol moa bagrap kain polisis kain osem impot bens o inifisient gavman lidim monopolis.
Bai PNG mas igat gutpla ol polisis, gutpla ol institusens na om moa inklusiv kain ol divelopment bihain lo next pla 40 pla yar lo kisim ol trutru astingting blo ol man meri blo PNG.


text:
Sampela krismas i go pinis mi lukim wanpela piksa. Long dispela piksa wanpela papa i sindaun na wok long pilai wantaim pikinini bilong em. Pikinini i amamas stret. Na wanpels tok i stap aninit long dispela piksa, “Be a daddy to your child today.” “Stap olsem papa long pikinini bilong yu tude.”
Mi no inap stori planti long putim ples klia wanem samting i kamap long dispela kain piksa. Samting i kamap bikos papa i givim taim wantaim pikinini na em i amamas tru. Ol i wokim dispela piksa long soim olsem papa mas givim taim long pikinini na mekim em i amamas.
Be a daddy for your child today!
Wanpela evangelist long Amerika bin tokaut losem: “Wanem ol papa i laik kisim bikpela namba insait long kantri em ol papa i laik mekim gutpela wok long lavim na skulim gut pikinini bilong ol insait long haus pastaim.” Mi prea ol papa long dispela kantri PNG bai gat wankain tingting.
Narapela pastor i bin tok, “Sapos sindaun insait long family i no gutpela, yumi mas askim yumi yet, yumi papa i bin inapim olgeta wok samting yumi mas mekim long lukautim meri na pikinini, o nogat?“ Mi laik strongim yupela ol papa na helpim yupela long kamap olsem wanpela gutpela papa long pikinini bilong yupela. Mi laik bai Bikpela Jisas Krais i kisim biknem long haus bilong yupela wanwan.
Long helpim yumi bai mi mekim klia wanpela tok: DADDY.
Bai mi skelim wanwan leta bilong dispela tok: DADDY. Taim yumi pinis bai yumi klia gut long wanem kain daddy em i gutpela daddy o papa tru long ai bilong God na pikinini bilong em.
DADDY (Dedicated, Action, Directs, Disciplines and Yearns)
D = Dedicated
Dispela tok ‘dedicated’ (o dedikeson) i min olsem yumi mas stap redi na faithful long pinisim olgeta wok bilong yumi tru tru. Em samting yumi papa mas mekim. Dispela kain papa em i no save ranawe long meri bilong em na pikinini. Nogat. Em save dediketim em yet tru tru long wok bilong em long helpim famili bilong em. I min olsem em i no lusim ol wok samting em i mas mekim long blesim femili bilong em. Mi tok tru long yu: meri na pikinini i lavim kain papa olsem. Hamaspela man ol i marit na promisim meri bilong ol olsem, ol bai i lukautim gut ol na lavim ol na pikinini wantaim. Tasol i no longtaim na sampela traim i kamap, narapela meri i grisim ol, na ol i lusim femili.
Tru tumas wanem ol papa i givim ol yet tru long femili bilong ol, ol stap Kristen. Ol i bilip tru long Krais, bikos ol i nidim strong bilong Krais long inapim ol dispela gutpela wok. Olsem na long kamap gutpela papa yumi mas givim yumi yet long Jisas pastaim. Olsem Baibel i tok long Kolosi 3:17, “Long toktok bilong yupela na long wok bilong yupela na long olgeta samting yupela i mekim, yupela i mas mekim long nem bilong Bikpela Jisas!”
Na dispela dedikeson long Krais em i karim kaikai insait long femili. Yumi bai lavim meri na pikinini bilong yumi. Na yumi bai painim taim long toktok wantaim pikinini na skulim ol long ol gutpela samting God i bin mekim. Yumi bai pilai wantaim ol. Yumi bai lavim ol. Yumi bai lukautim ol gut tru.
A = Action
Dispela tok Action (o Akson) em i man bilong wok na mekim ol samting i kamap. Yumi ken tok olsem em wanpela akson man. Kain papa olsem em i no lesman. Em i tingim Gutpela Sindaun 20:4, “Lesman i no save go brukim graun long gaden bilong en long taim bilong planim kaikai. Olsem na long taim bilong kisim kaikai i mau, em bai i go painin nating long gaden bilong en.” Ol gutpela papa em ol lain bilong painim rot long lukautim femili. Ol i save wok hat. Taim ol i kisim fortnait o sampela mani ol i no tingim ol yet na baim wanpela katon bia, nogat ol i putim nids bilong femili i go pas. Tru tumas, pikinini i lukim dispela kain pasin papa bilong ol i mekim na ol i amamas tru.
Na tu ol pikinini i save bihainim pasin bilong papa bilong ol yet. Mi save olgeta papa i laik bai pikinini i lainim pasin bilong wok. Long helpim pikinini yu mas stap olsem wanpela akson man. Yu noken kamap lesman! (Ritim Gutpela Sindaun 10:5; 15;19;22:13; 26:13,26 etc).
D = Directs
Dispela tok directs (dairiks) i min olsem givim stia long pikinini. Taim God i kirapim kontrak wantaim Abraham dispela pasin i stap bipo i kam inap long nau. Yumi mas lidim ol pikinini long tok bilong God.
Buk Song 145:4 “Ol lain manmeri i stap nau bai ol i tokaut long ol arapela lain i kamap bihain long ol samting yu mekim na bai ol i litimapim nem bilong yu.”
Efesus 6:4 i tok olsem, “Na yupela papa, yupela i no ken bagarapim tingting bilong pikinini bilong yupela na mekim ol i belhat long yupela. Nogat. Yupela i mas mekim gutpela pasin long ai bilong Bikpela, na stretim gut ol pikinini bilong yupela na skulim ol long tok bilong Bikpela.”
Skulim ol long tok bilong Bikpela i nambawan wok. Yumi mas dairiktim pikinini long Jisas Christ! Ol gutpela papa i save painim taim long sindaun wantaim wanwan pikinini bilong em na strongim ol. Gutpela papa i no save dairiktim ol pikinini wantaim pasin belhat na bikmaus. Nogat. Gutpela papa i save lidim ol long beten na bringim ol long trupela lotu we Krais i save kisim Biknem.
“Skulim pikinini bilong yu long bihainim gutpela pasin, na em bai i wokabaut long dispela rot inap long em i lapun tru.” Gutpela Sindaun 22:6.
D = Disciplines
Dispela tok discipline (disaplin) – em i olsem stretim pikinini taim ol i wokim rong. I gat tupela rot bilong stretim pikinini. Namba wan rot em i toktok. Pikinini i mas save olsem wanem samting em i stret na wanem samting i no stret. Pikinini mas klia tru long dispela. Tasol, sapos pikinini i bikhet, sakim tok, daunim yu o mama bilong en, papa i mas stretim em.
Gutpela Sindaun i tok olsem, “Sapos yu stretim pikinini na givim kanda long em, orait em bai i kisim gutpela tingting na save. Tasol sapos pikinini i bihainim laik bilong em yet oltaim, orait em bai i mekim mama bilong en i sem.”
Yumi mas pret liklik taim yumi disaplinim pikinini bilong yumi sapos yumi no inap bosim gut belhat bilong yumi. Planti pikinini i kisim taim bikos papa o mama i save belhat tumas. Dispela kain pasin bilong belhat na paitim pikinini em i rong long ai bilong God.
Olgeta taim yumi mas stretim pikinini wantaim lav. Lav! Pasim Laikim! Hau bai yumi stretim ol: rs, taim ol i mekim rong yu mas painim gutpela ples bilong stretim ol na tokim ol long wanem rong ol i bin mekim. Tu, yusim han bilong yu long paitim as bilong ol, na bihainim krismas bilong ol long painimaut hamaspela taim yu bai paitim ol. (Kain olsem, sapos em i gat tripela krismas, paitim as bilong em tripela taim). Tri, bihain long paitim ol yu tokim ol, “Mi lusim rong bilong yu na mi lavim yu.“ Na larim ol i go. Tasol, mi tok gen, no ken mekim wantaim belhat.
Mi askim yu papa: pikinini i save olsem yu lavim ol, o nogat? Buk Baibel i tok, “Bikpela i save stretim ol man em i laikim tumas.” (Hibru 12:6). Bikpela i lavim mipela. Bikpela i stretim mipela. Bikpela em i papa bilong mipela. Mipela mas mekim wankain olsem long pikinini bilong yumi – stretim pikinini wantaim lav!
Y = Yearns
Dispela tok yearns (yurns) em i nupela tok long planti lain, tasol em i gat gutpela mining. Em i min olsem yu gat bikpela laik na wari long bel bilong yu long ol pikinini bilong yu. Wanem krai na beten em i nambawan long laip bilong wanpela papa? Em i olsem em i save krai na beten long God olsem pikinini bilong em mas bihainim Tok bilong God, lavim God Triwan na pas gut wantaim Krais olgeta de long laip bilong ol. Klostu olgeta taim dispela beten bai karim kaikai insait long haus taim papa i save wok long skulim gut pikinini. Mi tokim yu stret: Ol papa o daddy i luk olsem sapos yu nogat dispela laik na krai long bel bilong yu, ating yu no t long kisim dispela nem papa. Trupela papa i gat bikpela hangre long skulim pikinini long Tok bilong God!
Tarangu, planti papa i no bisi long spiritman bilong pikinini na planti ol pikinini i bikhet na ol i no sindaun gut. Hamaspela pikinini i save bihainim rot nogut bilong papa bikos papa i wanpela giaman man, o stilman, o spakman o man bilong tok nogutim na paitim meri bilong en. Olsem na planti pikinini i save bihainim lek mak bilong papa bilong ol na stap wankain olsem papa bilong ol.
Olsem na yu daddy o yu papa, plis lukluk gut na skelim gut ol wokabaut bilong yu long ai bilong pikinini bilong yu. Plis lukluk long Krais na stap olsem papa bilong pikinini bilong yu tude, na olgeta de!
Be a DADDY to your child today!


text:
Hello ol pren long Lihir,
Olsem nau sampela mun i go pinis na mi tingim visit long lihri ailan yet.
Las yia long november - december mi bin kam bek long lihir ailan 21 yia i go pinis long taim mi lusim lihir long 1994.
Bikpela hamamas long mi long lukim planti ol manmeri na ol stodent bilong bipo na ol gutpela pren i stap gut yet.
Dispela visit bilong mi em bikpela samting long laip bilong mi bikos em longwe tru long germany i kam long lihir.
Mi bin stap long balus tu na hap day olgeta!
Hia long germany mi stap yet long wok agriculture. Mi save wok long wanpela company na mipela runim biogas plants, mekim compost
na tu bringim ol kain secondary fertilizer from industry long ol farmer.
Mi stap gut wantaim meri bilong mi na tupela pikinini.
Olgeta taim mi save stori long ol lain hia na ol pren long sampela samting bilong lihir o PNG.
Dispela taim long lihir em bin gutpela stret na em wanpela mark long laip bilong mi.
Bipo mi bin kam long lihir las yia mi bin visitim Sr. Frederika hia long germany. Em i lapun pinis tasol tingting i gutpela stret.
Taim mi kam bek mi bin bungim em gen na soim ol piksa mi bin mekim na toksave long ol gritings bilong ol sampela lain i kam.
Mitupela i tingim ol senis i kamap long lihir long ol yia i go pinis na mipela i no hamamas long Palie na ol skul i kamap olsem wanem.
i gat planti wok long kirapim bek gen ol gutpela wok long Palie Vocational School.
Wanpela samting bilong mi em olsem - mi proud long kam long lihir na long ol pren i stap na save long mi - maski yu stap longwe na ssamting i pas long yumi - gutpela tingting na wok wantaim!
Bikpela greetiing
Martin Kamphuis
sapos yu laik raitim mail i kam o luksave long facebook
This email address is being protected from spambots. You need JavaScript enabled to view it.
facebook: Martin Kotter Kamphuis
Martin Kampuis
MK_beach.jpg
MK_family.jpg
MK_Mis.jpg


text:
Stori bilong Ol King
Buk 1
Tok i go pas
Dispela tupela buk yumi kolim 1 Stori na 2 Stori, tupela i autim gen planti stori i stap pinis long ol buk bilong Samuel na King. Planti stori i wankain, tasol as tingting bilong man i raitim, em i narakain liklik. Dispela tupela buk i laik autim klia tupela tingting.
1) Tru, ol lain Israel i givim baksait long God na ol kain kain hevi i bagarapim ol, tasol God i no lusim ol olgeta. Nogat. God i wok yet wantaim ol bilong inapim ol promis em i bin mekim long ol tumbuna bilong ol. Bilong soim klia dispela tingting, dispela tupela buk i tokaut long ol gutpela samting i bin kamap long han bilong King Devit na Solomon na Jehosafat na Hesekia na Josaia.
2) Dispela tupela buk i gat planti tok long pasin bilong lotu long God long haus bilong God long Jerusalem. Tupela buk i laik soim klia, olsem wanem dispela ol pasin i bin kamap, na ol i gat wanem as. Na tu, tupela i laik soim na autim klia wok bilong ol pris na bilong ol lain Livai.
1 Stori i gat ol lista bilong ol lain tumbuna bilong ol Israel, stat long Adam na i kam inap long King Sol. Na em i stori long taim bilong King Sol na King Devit.
Ol lain bilong Adam
Sapta 1
(Sapta 1.1-27)
Nem bilong ol lain pikinini bilong Adam
(Stat 5.1-32 na 10.1-31 na 11.10-26)
1 Adam em i papa bilong Set na Set em i papa bilong Enos. 2 Enos em i papa bilong Kenan na Kenan em i papa bilong Mahalalel na Mahalalel em i papa bilong Jaret. 3 Jaret em i papa bilong Enok na Enok em i papa bilong Metusela na Metusela em i papa bilong Lamek 4 na Lamek em i papa bilong Noa. Na Noa i gat tripela pikinini man, Siem na Ham na Jafet.
5 Nem bilong ol pikinini man bilong Jafet i olsem, Gomer na Magok na Madai na Javan na Tubal na Mesek na Tiras. 6 Gomer em i tumbuna bilong ol lain pipel bilong Askenas na Rifat na Togarma. 7 Na Javan em i tumbuna bilong ol lain pipel bilong Elisa na Tarsis na Saiprus na Rodes.
8 Nem bilong ol pikinini man bilong Ham i olsem, Kus na Misraim na Put na Kenan. Kus em i tumbuna bilong ol Sudan na Misraim em i tumbuna bilong ol Isip na Put em i tumbuna bilong ol Libia na Kenan em i tumbuna bilong ol Kenan. 9 Nem bilong ol pikinini man bilong Kus i olsem, Seba na Havila na Sapta na Rama na Sapteka. Rama i gat tupela pikinini man, Seba na Dedan. 10 Kus i gat narapela pikinini man, nem bilong en Nimrot. Nimrot em i namba wan man i bin kamap strongpela king.
11 Misraim em i tumbuna bilong ol Lidia na ol Anam na ol Lehap na ol Naptu 12 na ol Patrus na ol Kaslu na ol Krit. Ol Filistia i kamap long lain Kaslu. 13 Kenan em i tumbuna bilong ol Saidon, em ol lain tumbuna bilong namba wan pikinini man bilong en. Na tu Kenan em i tumbuna bilong ol Hit 14 na ol Jebus na ol Amor na ol Girgas 15 na ol Hivi na ol Arka na ol Sini 16 na ol Arvat na ol Semar na ol Hamat.
17
Nem bilong ol pikinini man bilong Siem i olsem, Elam na Asur na Arpaksat na Lut na Aram na Us na Hul na Geter na Mesek. 18
Arpaksat em i papa bilong Sela na Sela em i papa bilong Eber. 19
Eber i kamapim tupela pikinini man, Pelek na Joktan. Ol manmeri bilong graun i wok long bruk bruk long planti lain long taim Pelek*
i kamap, olsem na papa bilong en i kolim em Pelek. 20
Nem bilong ol pikinini man bilong Joktan i olsem, Almodat na Selep na Hasarmavet na Jera 21
na Hadoram na Usal na Dikla 22
na Ebal na Abimael na Seba 23
na Ofir na Havila na Jobap. 24
Siem em i papa bilong Arpaksat na Arpaksat em i papa bilong Sela 25
na Sela em i papa bilong Eber na Eber em i papa bilong Pelek na Pelek em i papa bilong Reu 26
na Reu em i papa bilong Seruk na Seruk em i papa bilong Nahor. Na Nahor em i papa bilong Tera 27
na Tera em i papa bilong Abram. Abram i bin kisim nupela nem, em Abraham.
Ol lain bilong Abraham
(Sapta 1.28-54)
Nem bilong sampela lain pikinini bilong Abraham
(Stat 25.12-16)
28 Abraham i gat tupela pikinini man, Aisak na Ismael. 29 Namba wan pikinini man bilong Ismael em Nebaiot. Na nem bilong ol arapela pikinini bilong Ismael i olsem, Kedar na Atbel na Mipsam 30 na Misma na Duma na Masa na Hadat na Tema 31 na Jetur na Nafis na Kedema.
32 Abraham i gat namba 2 meri, nem bilong en Ketura. Nem bilong ol pikinini man Ketura i karim i olsem, Simran na Joksan na Medan na Midian na Isbak na Sua. Joksan i gat tupela pikinini man, Seba na Dedan. 33 Na nem bilong ol pikinini man bilong Midian i olsem, Efa na Efer na Hanok na Abida na Elda.
Nem bilong ol lain pikinini bilong Iso
(Stat 36.1-19)
34 Aisak, pikinini man bilong Abraham, em i gat tupela pikinini man, Iso na Jekop. Narapela nem bilong Jekop, em Israel. 35 Na nem bilong ol pikinini man bilong Iso i olsem, Elifas na Ruel na Jeus na Jalam na Kora. 36 Nem bilong ol pikinini man bilong Elifas i olsem, Teman na Omar na Sefi na Gatam na Kenas na Timna na Amalek. 37 Nem bilong ol pikinini man bilong Ruel i olsem, Nahat na Sera na Sama na Misa.
Nem bilong ol lain pikinini bilong Seir
(Stat 36.20-30)
38 Nem bilong ol pikinini bilong Seir i olsem, Lotan na Sobal na Sibeon na Ana na Dison na Eser na Disan. 39 Nem bilong ol pikinini man bilong Lotan i olsem, Hori na Homam. Susa bilong Lotan em Timna. 40 Nem bilong ol pikinini man bilong Sobal i olsem, Alvan na Manahat na Ebal na Sefi na Onam. Nem bilong ol pikinini man bilong Sibeon i olsem, Aia na Ana. 41 Pikinini man bilong Ana em Dison. Nem bilong ol pikinini man bilong Dison, brata bilong Ana, i olsem, Hamran na Esban na Itran na Keran. 42 Nem bilong ol pikinini man bilong Eser i olsem, Bilhan na Savan na Jakan. Na nem bilong ol pikinini man bilong Disan i olsem, Us na Aran.
Nem bilong ol king bilong Idom
(Stat 36.31-43)
43 Long taim kantri Israel i no gat king yet, kantri Idom i gat planti king. Namba wan king em Bela, pikinini bilong Beor. Em i stap king long taun Dinhaba. 44 Na taim Bela i dai, Jobap, pikinini bilong Sera bilong taun Bosra, i kamap king. 45 Na taim Jobap i dai, Husam bilong graun Teman i kamap king. 46 Na taim Husam i dai, Hadat, pikinini bilong Bedat, i kamap king. Hadat i bin i go long kantri Moap na pait long ol Midian na winim ol. Hadat i stap king long taun Avit. 47 Taim Hadat i dai, Samla bilong taun Masreka i kamap king. 48 Taim Samla i dai, Saul bilong taun Rehobot klostu long wara Yufretis, i kamap king. 49 Na taim Saul i dai, Balhanan, pikinini bilong Akbor, i kamap king. 50 Na taim Balhanan i dai, Hadat i kamap king. Na em i stap king long taun Pau. Meri bilong en, em Mehetabel, pikinini bilong Matret na tumbuna pikinini bilong Mesahap.
51 Bihain long Hadat i dai, ol hetman i bosim ol Idom. Ol i bosim ol dispela distrik, Timna na Alva na Jetet 52 na Oholibama na Ela na Pinon 53 na Kenas na Teman na Mipsar 54 na Makdiel na Iram.
Nem bilong ol pikinini man bilong Israel
(Sapta 2-8)


text:
Traffik na Kago seksen bilong mipela save wok klostu wantaim ol pasindia long lukim olsem ol wantaim olgeta kago bilong ol kamap orait long wanem ol wanwan ples ol go kam long ol. Ol woklain lo Traffik save halivim ol pasindia taim ol checkin na sikelim kago long ol ples balus na kalap long balus bihain givim nem bilong ol pasindia (ol kolim manifest) i go long Flight Operations bilong mipela.
Dispela ol pepa wok i halivim mipela long lukim olgeta kastoma hamamas long kalap wantaim mipela, kamap orait tasol wantaim ol kago bilong ol na halivim ol taim ol sukuruim moa yet i go long ol narapela ples tu. Ol Kago seksen bai lukluk long ol kago bilong ol pasindia stap orait tasol taim mipela karim go kam na ron long taim tu.


text:
Pas bilong Jeremaia
Sapta 1
(Sapta 6)
1
Em
hia tok bilong pas Jeremaia i bin salim i go long ol manmeri bilong Jerusalem, klostu long taim king bilong Babilon i kalabusim ol na bringim ol i go long Babilon. Dispela pas i gat ol toktok God i bin givim long Jeremaia bai em i ken autim long ol manmeri bilong Jerusalem.
Ol manmeri bilong Jerusalem bai i go kalabus
2 Yupela i mekim rong long God. Na long dispela as tasol i no longtaim na King Nebukatnesar bai i kam long yupela na em bai i bringim yupela i go kalabus long Babilon. 3 Yupela bai i stap planti yia long ol longwe ples, inap long 7-pela lain tumbuna bilong yupela i kamap. Na bihain God bai i belgut gen long yupela, na em bai i kisim yupela long Babilon na bringim yupela i kam bek long Jerusalem.
4
Long Babilon, bai yupela i lukim ol piksa bilong ol giaman god ol man i bin wokim long diwai na long silva na long gol. Ol man i save karim ol dispela samting long sol bilong ol na ol haiden i save pret long ol.† 5
Yupela i mas lukaut, nogut yupela i bihainim pasin bilong ol dispela man bilong narapela lain. Sapos yupela i lukim ol man i karim ol dispela piksa na i wokabaut long lain na ol i lotu long ol, yupela i no ken pret long ol dispela giaman god. 6
Yupela i mas tokim yupela yet olsem, “Bikpela, yu wanpela tasol yu God. Na mipela i mas lotu long yu tasol.” 7
Ensel bilong God bai i stap wantaim yupela long dispela ples, na em bai i was long yupela.
Ol giaman god ol i no gat strong bilong ol
8 Ol kamda i save kisim silva na gol na penim ol piksa bilong ol giaman god, na ol i save kisim ol hap diwai na wokim ol tang bilong ol. Tasol ol i no god tru na ol i no inap toktok. Nogat. 9 Ol manmeri i save wokim bilas gol na putim antap long het bilong ol giaman god, olsem ol i save putim long ol yangpela meri i laikim tumas long putim ol kain kain bilas.
10 Sampela taim ol pris i save stilim silva na gol bilong ol giaman god na ol i yusim bilong ol yet. 11 Na ol i no save stilim dispela samting tasol. Nogat. Ol i save kisim sampela bilas bilong ol god bilong ol na givim long ol pamukmeri bilong tempel. Ol manmeri i save kisim ol dispela giaman god ol i bin wokim long diwai na silva na gol, na ol i putim laplap samting long ol, olsem ol i man tru. 12 Ol i save putim gutpela blupela klos bilong ol king long ol giaman god, tasol ol dispela god i no inap mekim wanpela samting sapos das i karamapim ol o anis i kaikaim ol. 13 Sapos das bilong haus i pas long pes bilong ol, ol yet i no inap rausim. Nogat. Wanpela man i mas kam klinim pes bilong ol. 14 Ol i holim stik bilong kot long han bilong ol olsem ol jas. Tasol sapos wanpela man i rongim ol, ol i no inap mekim save long em. 15 Ol i save holim liklik naip o tamiok long han bilong ol, tasol ol i no inap helpim ol yet long taim ol man i laik bagarapim ol o stilim ol i go. 16 Dispela olgeta samting i soim yumi olsem, ol i no god tru. Olsem na yupela i no ken lotu long ol.
17 Ol giaman god i stap insait long ol haus bilong ol dispela lain, ol i rabis tru. Ol i olsem wanpela sospen graun i bruk pinis. Taim ol pipel i kam lukim ol, lek bilong ol i save kirapim das, na em i pulapim ai bilong ol god. 18 Ol pris i save putim strongpela lok long dua bilong haus bilong ol giaman god, bai ol stilman i no inap i go insait. Ol i save banisim ol god olsem kalabusman i bin mekim rong long king na i wet kot. 19 Ol pris i save laitim planti lam moa na putim long haus bilong ol giaman god. Tasol ol dispela god i no inap lukim wanpela. 20 Ol anis i save kaikai bodi bilong ol wantaim klos bilong ol, olsem ol i save pinisim ol diwai bilong haus, tasol ol yet i no pilim. 21 Smok bilong haus i mekim pes bilong ol i blak olgeta. 22 Ol liklik blakbokis na olkain pisin na ol pusi tu i save kam sindaun antap long ol. 23 Dispela olgeta samting i soim yumi olsem, ol i no god tru. Olsem na yupela i no ken lotu long ol.
24
Ol i save kisim gol na penim ol piksa bilong ol god. Tasol sapos wanpela man i no polisim pastaim, dispela gol i no save lait. Taim ol i laik wokim sampela god long ain na ol i putim ol long paia, ol i no pilim. 25
Maski man i baim ol long bikpela mani, ol i no inap pulim win. 26
Yupela lukim. Ol i no inap wokabaut. Ol man yet i mas karim ol i go. Ol i no inap mekim wanpela samting. 27
Na sapos wanpela bilong ol dispela god i pundaun long graun, ol man i lukautim ol, ol i save sem, long wanem, wanpela wokman i mas sanapim dispela god gen. Na sapos wanpela man i sanapim giaman god long wanpela ples, orait dispela god i no inap lusim dispela ples. Nogat. Sapos wanpela i no sanap stret, em i no inap stretim em yet. Nogat. Sapos man i givim presen long giaman god, i wankain olsem em i givim long wanpela man i dai pinis. 28
Ol pris i save kisim abus ol man i bin ofaim long ol dispela god, na ol i salim bilong kisim mani na ol i baim olkain samting bilong ol yet. Ol meri bilong ol pris i save kisim sol na putim long abus bilong ol ofa, bai em i no ken sting hariap, na ol yet i kaikai. Ol i no save givim long ol rabisman na ol sikman. Nogat. 29
Na tu, ol meri i gat sik mun na ol meri i karim nupela pikinini, ol tu i save holim ol ofa.‡
Dispela olgeta samting i soim yumi olsem, ol i no god tru. Olsem na yupela i no ken lotu long ol.
30 Sapos ol meri tu inap mekim ofa long ol dispela samting ol i wokim long diwai na silva na gol, orait olsem wanem na ol man i save tok ol dispela samting ol i god bilong ol? 31 Long taim bilong sori, ol pris i save sindaun long haus lotu bilong ol giaman god na ol i save brukim klos bilong ol, na katim mausgras na gras bilong het, na ol i no save karamapim het bilong ol. 32 Ol pris i save singaut na bikmaus long ai bilong ol giaman god, olsem ol i stap long kaikai bilong pinisim sori. 33 Ol i save rausim klos bilong ol god bilong ol, na ol i givim long ol meri na pikinini bilong ol. 34 Maski man i mekim gut o i mekim nogut long ol dispela god, wankain samting bai i kamap. Ol i no inap bekim. Ol i no inap makim wanpela man bilong kamap king, na ol i no inap rausim wanpela king.
35 Ol i no inap givim planti mani na gutpela samting long ol manmeri. Nogat. Sapos man i mekim promis long ol na bihain em i brukim promis, ol i no inap long putim hevi long em. 36 Ol i no inap bosim i dai bilong wanpela man. Na ol i no inap kisim bek ol man nating long han bilong ol strongpela man. 37 Ol i no inap oraitim man i aipas. Na ol i no inap helpim man i painim taim nogut. 38 Ol i no inap marimari long ol meri, man bilong ol i dai pinis. Ol i no inap helpim ol pikinini i no gat papamama. 39 Ol dispela samting ol i wokim long diwai na ol i karamapim long silva na gol, ol i olsem ol ston nating ol i kisim long ples maunten. Na ol man i save lotu long ol, ol bai i sem nogut tru. 40 Olsem wanem na ol man i save ting ol dispela samting i god? Bilong wanem ol man i save tok olsem?
Ol man i save lotuim giaman god, ol i mekim longlong pasin tru
Ol Babilon yet i save semim ol god bilong ol. 41
Sapos
wanpela man i mauspas, ol i save kisim em i go long haus lotu bilong god Bel, na ol i save askim Bel long oraitim dispela man. Ol i ting Bel i save harim toktok bilong ol. 42
Ol man i lukim pinis olsem ol god bilong ol i no inap oraitim ol, tasol ol i no kisim tingting long dispela na lusim ol. Nogat. Ol i wok long lotuim ol yet. 43
Longlong pasin bilong ol i go moa yet. Ol meri i save pasim rop long namel bilong ol na ol i save sindaun long arere bilong rot. Na ol i laitim sampela pipia wit na salim skin bilong ol long ol man. Sapos man i kisim pinis wanpela bilong ol dispela meri, dispela meri i save kam bek na lap long meri i bin sindaun klostu long em. Na em i tok bilas olsem, “Man i no bin kisim yu, long wanem, yu no luk nais.” 44
Olgeta samting bilong ol giaman god i no stret. Tasol olsem wanem na ol man i save ting ol dispela samting i god? Bilong wanem ol man i save tok olsem?
45 Ol man i save wokim ol samting long diwai na long gol, ol yet i wokim ol dispela god long laik bilong ol. 46 Ol man i bin wokim ol dispela god, ol yet i no save stap longpela taim long graun. Olsem wanem na ol i ting ol inap mekim ol god i kamap? 47 Taim ol dispela wokman i dai, ol i no inap larim wanpela gutpela samting i stap bilong ol lain i kamap bihain. Nogat. Ol i larim ol pasin bilong giaman na sem tasol. 48 Sapos pait na trabel i kamap, ol pris i save painim ples bilong haitim ol yet wantaim ol giaman god bilong ol. 49 Sapos pait na trabel i kamap, ol dispela god i no inap mekim wanpela samting. Bilong wanem na ol man i no inap luksave olsem, ol dispela god i no god tru?
50-51 Ol dispela god ol i hap diwai tasol, em ol man i bin karamapim long silva na gol. Wanpela de ol haiden na ol king bilong ol bai i luksave olsem, ol dispela god i no god tru. Ol man tasol i bin wokim ol. Olsem na ol i no gat strong bilong god i stap long ol. 52 Husat i no inap save, ol dispela god i no god tru?
53 Ol dispela god i no inap mekim wanpela man i kamap king, na ol i no inap mekim ren i pundaun. 54 Ol dispela god i no inap stretim ol wok bilong ol yet. Nogat. Na sapos wanpela man i rongim narapela, ol i no ken bekim stret long em. Ol i no inap long mekim wanpela samting. Nogat tru. Ol i olsem ol kotkot i flai nating antap. 55 Sapos haus lotu bilong wanpela god i paia, ol pris i save ranawe, nogut paia i kukim ol. Tasol ol i save lusim dispela god ol i bin wokim long diwai na karamapim long silva na long gol, na paia i kukim em long wankain pasin olsem em i kukim ol pos diwai bilong haus. 56 Ol i no inap pait long ol king na long ol birua. Olsem wanem na wanpela man inap bilip olsem ol i god tru?
57 Sapos stilman i kamap, ol dispela god ol i wokim long diwai na ol i karamapim long silva na long gol, ol i no inap mekim wanpela samting. 58 Ol stilman bai i kisim ol silva na gol na ol klos bilong ol giaman god na i ranawe i go. Na ol god i no inap mekim wanpela samting bilong pasim ol. 59 Olgeta samting i winim ol giaman god. Tingim wanpela king i no save pret. Tingim wanpela gutpela sospen. Tingim wanpela dua i save haitim ol samting insait long haus. Tingim wanpela strongpela pos i save holim bikpela haus. Olgeta dispela samting i winim tru ol giaman god.
60 God i bin mekim kamap san na mun na ol sta, bai ol i givim lait long yumi, na ol i save harim tok bilong em. 61 Lait bilong klaut na win tu i olsem tasol. Lait bilong klaut i bikpela na i save go longwe, na win i save go long olgeta hap bilong graun. 62 Sapos God i tokim ol klaut long karamapim olgeta ples, orait ol i save harim tok bilong em. 63 Sapos God i salim paia i kam long heven bilong kukim ol maunten na bus, em i mekim olsem God i tok. Tasol ol giaman god i no inap traim na mekim kain samting olsem. 64 Sapos ol i no inap long mekim gut o long mekim nogut long yumi, orait olsem wanem na ol man inap kolim ol i god tru? 65 Yupela i save pinis, ol i no god tru. Orait, yupela i no ken lotu long ol.
66 Ol dispela god ol i no inap bosim ol king. Ol i no inap toknogutim ol o blesim ol. 67 Ol i no inap putim wanpela mak long klaut, bai ol man i ken lukim. Ol i no inap lait olsem san na mun. 68 Ol wel animal long bus ol i winim ol giaman god. Ol inap ranawe long ol samting i laik mekim nogut long ol. Tasol ol dispela god i no inap. 69 Yupela i save pinis, ol i no god tru. Olsem na yupela i no ken pret long ol.
70 Ol dispela god bilong ol arapela lain, em ol i wokim long diwai na ol i karamapim long silva na gol, ol i rabis tru. Ol i olsem wanpela piksa giaman yumi save sanapim long gaden bilong pretim ol pisin i laik stilim kaikai. Ol i no inap was long wanpela samting. 71 Ol i olsem wanpela liklik diwai i gat nil na i sanap i stap long gaden. Em i no pretim ol pisin. Nogat. Em i larim ol pisin i kam sindaun long han bilong en. Ol dispela god i olsem bodi bilong man i dai pinis, em ol i tromoim i go long tudak. 72 Ol blupela klos bilong giaman god i save sting. Na tu ol anis bai i kaikaim ol yet, na ol man i save lotuim ol bai ol i sem tru. Olsem na yumi ken save, ol i no god tru.
73 Stretpela man i no save lotuim ol giaman god, em bai i win. Long wanem, i no gat wanpela samting inap long semim em.


text:
Moses i autim gen
Lo Bilong God
o
Diuteronomi
Tok i go pas
Long dispela buk ol Israel i kisim lo gen namba 2 taim, bilong kirapim tingting bilong ol na strongim bel bilong ol. Ol i sindaun i stap long graun bilong Moap na ol i redi long brukim wara Jordan na kisim graun Kenan. Moses i no inap i go wantaim ol, olsem na em i givim las tok bilong em long ol. Moses i givim tripela hap tok long ol Israel, na long pinis bilong buk i gat stori bilong i dai bilong Moses.
Moses i autim ol bikpela tok olsem. Em i tingim gen ol planti bikpela wok God i bin mekim bilong lukautim ol Israel long dispela wokabaut bilong ol. Long strong bilong em yet, God i bin helpim ol, olsem na ol i mas i stap aninit long em. Moses em i autim gen ol Tenpela Lo na em i mekim klia sampela mining bilong ol dispela bikpela lo long laip bilong ol Israel. Em i strongim tru tok bilong namba wan lo na em i kirapim tingting bilong ol Israel long bihainim gut ol lo taim ol i sindaun gut long graun God i laik givim ol.
Wanpela bikpela samting dispela buk i laik mekim, em bilong helpim ol Israel long bihainim gut namba wan lo. Dispela lo i stap long 6.4-6 na i tok olsem, “Yupela i mas laikim tumas God, Bikpela bilong yumi. Yupela i mas laikim em tru long bel bilong yupela na long tingting bilong yupela na long strong bilong yupela.” Bilong strongim dispela lo, Moses i tokim ol long ol i no ken i go antap long ol maunten nabaut na lotu long ol giaman god. Ol i no ken bihainim gen ol haiden pasin bilong lotu. Ol i mas makim wanpela ples stret bilong olgeta manmeri i ken i go long en na lotu long God.
Dispela buk i kirapim tingting bilong ol lain Israel long dispela kontrak God i bin mekim wantaim ol. God yet i bin bihainim tok bilong dispela kontrak i kam inap nau, olsem na ol tu i mas tingim gut na ol i mas strong long bihainim taim ol i kisim graun Kenan.
Moses i stori long ol Israel i lusim Sainai na i wokabaut i kam
Sapta 1
(Sapta 1-3)
1
Dispela buk i gat ol toktok Moses i bin mekim long ol manmeri bilong Israel long taim ol i stap long ples i no gat man, klostu long wara Jordan, long hap bilong sankamap. Ol i bin i stap long ples daun bilong wara Jordan, klostu long ples Sup. Na taun Paran i stap long wanpela hapsait, na taun Tofel na Laban na Haserot na Disahap i stap long narapela hapsait. 2
Sapos yu kirap long maunten Sainai na yu bihainim rot i go long ples maunten bilong kantri Idom, yu mas wokabaut inap 11-pela de bilong kamap long Kades Barnea. 3
Ol Israel i lusim Isip inap 40 yia pinis, na long de namba wan bilong namba 11 mun Moses i tokim ol manmeri long olgeta samting God, Bikpela i bin tokim em. 4
Dispela
samting i kamap bihain long taim Bikpela i bin winim Sihon, king bilong ol Amor. King Sihon i bin bosim taun Hesbon. Na Bikpela i bin winim Ok, king bilong Basan, em i bin bosim tupela taun Astarot na Edrei. 5
Taim ol Israel i stap long hap sankamap bilong wara Jordan, long hap graun bilong Moap, Moses i stat long skulim ol manmeri long lo na tok bilong God.
6
Moses i tok olsem, “Taim yumi stap long maunten Sainai, God, Bikpela bilong yumi, i tokim yumi olsem, ‘Yupela i bin stap longpela taim nau long dispela maunten. Ating em inap. 7
Yupela i mas lusim dispela hap na wokabaut i go long ples maunten bilong ol Amor, na long olgeta hap klostu long ol. Em ples daun bilong wara Jordan, na ples maunten na ples stret, na hap graun i stap long saut na graun long nambis bilong biksolwara Mediterenian. Na yupela i mas i go long graun bilong ol Kenan, na long graun long hapsait bilong maunten Lebanon na i go inap long bikpela wara Yufretis. 8
Dispela
olgeta graun, mi Bikpela, mi bin promis long givim long ol tumbuna bilong yupela, Abraham na Aisak na Jekop, na long ol tumbuna pikinini bilong ol. Orait yupela go nau na kisim.’ ”
Moses i makim ol hetman
(Kisim Bek 18.13-27)
9 Orait Moses i tokim ol manmeri, “Pastaim mi bin tokim yupela olsem, ‘Wok bilong bosim yupela i bikpela tumas. Mi wanpela i no inap. 10 God, Bikpela bilong yumi, i bin mekim yupela i kamap planti tumas olsem ol sta long skai. 11 Mi laik bai Bikpela, em God bilong ol tumbuna bilong yumi, i ken mekim yupela i kamap bikpela lain tru, na mi laik bai em i mekim olgeta samting bilong yupela i ken kamap gutpela, olsem em i bin promis long yupela. 12 Tasol olsem wanem bai mi wanpela i ken karim olgeta hevi bilong stretim olgeta tok pait bilong yupela? Mi no inap. 13 Olsem na yupela i mas makim sampela saveman na smatpela man na man i save pinis long ol pasin bilong i stap hetman. Yupela i mas makim ol namel long wan wan lain bilong yupela. Na bai mi makim ol long bosim yupela.’ 14 Mi bin tok olsem, na yupela i orait long mekim dispela samting. 15 Olsem na mi bin kisim ol dispela saveman na gutpela lida, yupela yet i bin makim long ol wan wan lain bilong yupela. Na mi bin makim ol i stap hetman bilong yupela. Sampela i bosim 1,000 manmeri, na sampela i bosim 100 na sampela i bosim 50 na sampela i bosim 10-pela manmeri tasol. Na tu mi bin makim ol arapela ofisa namel long olgeta wan wan lain.
16 “Long dispela taim mi bin skulim ol hetman olsem, ‘Yupela i mas putim gut yau long ol tok pait i save kamap namel long ol manmeri. Na yupela i mas skelim gut olgeta tok pait, maski sapos em i kamap namel long ol wantok tasol, o sapos em i kamap long ol arapela lain man i stap namel long yupela. 17 Yupela i mas skelim olgeta man long wankain pasin tasol. Maski em i bikman o man nating. Na yupela i no ken pret long wanpela man, long wanem, God yet i stiaim tingting bilong yupela long taim bilong kot. Sapos wanpela trabel i bikpela tumas, na yupela i no inap stretim, orait yupela bringim i kam long mi, na bai mi harim kot.’ Mi bin tokim ol olsem. 18 Na long dispela taim tu, mi bin skulim yupela long olgeta arapela samting yupela i mas mekim.”
Ol Israel i salim ol man bilong lukstil
(Namba 13.1-33)
19 Moses i tok moa olsem, “Yumi mekim olsem God, Bikpela bilong yumi, i bin tokim yumi. Na yumi lusim maunten Sainai na yumi wokabaut i go long wanpela ples i nogut tru, dispela traipela ples wesan nating, na yumi kamap long ples maunten bilong ol Amor. Taim yumi kamap pinis long ples Kades Barnea, 20 mi bin tokim yupela olsem, ‘Nau yumi kamap pinis long ples maunten bilong ol Amor. God bilong yumi i laik givim dispela ples long yupela nau. 21 Lukim dispela graun, God, Bikpela bilong ol tumbuna bilong yumi, i givim long yupela nau. Yupela go na sindaun long en olsem em i bin tokim yupela pinis. Yupela i no ken pret na tingting planti.’
22 “Tasol yupela i kamap long mi na yupela i tok, ‘Goan, yumi salim sampela man i go pas long yumi na lukstil long dispela hap graun. Na bai ol i ken soim yumi wanpela gutpela rot tru bai yumi bihainim. Na ol i ken tokim yumi long wanem kain taun i stap.’
23 “Mi bin ting em i gutpela sapos yumi bihainim dispela tok. Olsem na long ol 12-pela lain bilong yumi mi makim wan wan man. 24 Na ol i go long ples maunten, inap long ples daun bilong Eskol, na ol i lukluk raun. 25 Ol i bringim sampela pikinini bilong diwai i kam bek na givim yumi. Na ol i tok olsem, ‘Dispela graun God, Bikpela bilong yumi, em i givim long yumi nau, em i gat planti gris tumas.’
26
“Ol
i bin tok olsem, tasol yupela i bikhet na sakim tok bilong God, Bikpela bilong yumi, na yupela i no laik i go long dispela kantri. 27
Yupela i bin i stap long ol haus sel na toktok planti namel long yupela yet, na yupela i tok, ‘Bikpela i no laikim mipela. Olsem na em i kisim mipela i kam ausait long Isip bai em i ken putim mipela long han bilong ol Amor, na ol i ken bagarapim mipela. 28
Bilong wanem mipela i mas i go long dispela hap? Mipela i pret. Ol man mipela i salim i go long lukim dispela kantri i kam bek na tokim mipela olsem, dispela ol manmeri i strongpela moa na i longpela bun tru. Ol i tok olsem, ol dispela man i stap insait long ol taun i gat ol banis ston i go antap tru inap long skai. Na tu ol i lukim ol traipela traipela man tru i stap long ol taun.’
29
“Tasol mi bin tokim yupela olsem, ‘Yupela i no ken pret long ol dispela manmeri. 30
God, Bikpela bilong yumi, bai i go pas long yupela. Em bai i pait long helpim yupela olsem bipo yupela i bin lukim em i mekim long Isip, 31
na
long ples wesan nating. Yupela i lukim pinis pasin em i mekim na em i bringim yupela i kam inap long dispela ples nau yupela i stap long en. Em i bin mekim olsem wanpela papa i save karim pikinini long han.’ 32
Mi
bin tok olsem long yupela, tasol yupela i no harim dispela tok, na yupela i no bilip long Bikpela. 33
Bipo em i save go paslain long yupela bilong soim rot long yupela na bilong painim ples we yupela i ken sanapim ol haus sel. Long nait em i bin go pas long yupela olsem wanpela paia i lait, na long san olsem wanpela klaut.”
God i mekim save long ol Israel
(Namba 14.20-45)
34
Moses
i tok olsem, “Bikpela i harim yupela i toktok planti, na em i belhat. Olsem na em i tokaut strong tru olsem, 35
‘Yupela olgeta lain manmeri nogut i no ken i go long dispela gutpela kantri mi bin promis long givim long ol tumbuna bilong yupela. Nogat tru. 36
Kalep, pikinini bilong Jefune, em tasol bai i go i stap long dispela graun. Em i bin bihainim olgeta tok bilong mi. Olsem na bai mi givim em wantaim ol tumbuna pikinini bilong en dispela graun em i bin lukim.’
37 “Pasin bilong yupela i mekim Bikpela i belhat long mi tu, na em i tok olsem, ‘Moses yu tu, yu no inap i go insait long dispela kantri. 38 Tasol namba 2 bilong yu, Josua, pikinini bilong Nun, em tasol i ken i go. Yu mas strongim tingting bilong Josua, long wanem, em bai i bringim ol Israel i go sindaun long dispela kantri.’
39 “Bihain Bikpela i bin tokim yumi olgeta olsem, ‘Ol liklik pikinini bilong yupela i no save yet wanem samting i nogut na wanem samting i gutpela, em ol tasol bai i go insait long dispela kantri. Em ol dispela pikinini yet, yupela i bin tok bai ol birua i kilim ol. Tasol bai mi givim dispela kantri long ol, na ol bai i sindaun i stap long en. 40 Na yupela olgeta bikpela manmeri, yupela tanim bek nau na go bek long ples wesan nating. Bihainim rot i go long solwara Retsi long hap bilong Akaba.’
41
“Na yupela i tokim mi olsem, ‘Sori, Moses, mipela i bin mekim rong long ai bilong Bikpela. Tasol nau bai mipela i go pait, olsem Bikpela i bin tokim mipela.’ Orait na yupela wan wan i putim ol bilas bilong pait na yupela i ting ol man bilong ples maunten i samting nating na yupela i inap winim ol. 42
Tasol
Bikpela i bin tokim mi olsem, ‘Yupela tambuim ol, na ol i no ken i go pait. Long wanem, bai mi no sambai long ol, na bai ol birua i bagarapim ol tru.’ 43
Mi givim tok bilong Bikpela long yupela. Tasol yupela i no harim tok bilong en. Yupela i sakim tok tasol na yupela i kirap i go long ples maunten bilong pait long ol birua. 44
Orait ol Amor i stap long ol dispela maunten ol i kamap na bungim yupela olsem wanpela bikpela lain binatang bilong kaikai man. Ol i ranim yupela i go inap long ples Horma, insait long ples maunten bilong kantri Idom, na ol i bagarapim yupela olgeta. 45
Olsem na yupela i bin krai na singaut long Bikpela bilong kam helpim yupela. Tasol em i no harim yupela liklik. Nogat. 46
Na long dispela as yupela i pas i stap longtaim moa long ples Kades.”


text:
Buk bilong
Daniel
Tok i go pas
Buk bilong Daniel i gat 6-pela stori na tok bilong 4-pela driman i stap long en. I luk olsem ol i raitim dispela buk long taim ol Juda i stap wantaim bikpela hevi, na dispela buk em i bilong strongim bilip bilong ol. Em i bilong helpim ol long save gut olsem God i save helpim ol manmeri i pas gut wantaim em. Na bihain God bai i pinisim hevi bilong ol na givim gutpela sindaun long ol.
Buk bilong Daniel i gat tupela hap bilong en.
1) Sapta 1-6. Ol stori bilong Daniel wantaim ol pren bilong en. Planti taim ol birua i laik mekim nogut long ol, tasol ol i bilip strong long God na ol i mekim stretpela pasin, na samting ol birua i laik mekim long ol, ol i no inap mekim.
2) Sapta 7-12. Ol driman Daniel i bin lukim. Long dispela taim ol bikpela kantri bilong ol haiden i stap strong tru, na i luk olsem ol bai i pinisim tru olgeta lain manmeri bilong God. Tasol ol dispela driman i soim olsem God bai i helpim ol manmeri bilong en na pinisim strong bilong ol dispela bikpela kantri. Na bihain ol manmeri bilong God bai i stap gut tru.
Stori bilong Daniel wantaim tripela pren bilong en
Sapta 1
(Sapta 1-6)
Sampela yangpela man bilong Juda i stap long haus bilong king
1
Jehoiakim
i kamap king bilong Juda, na long namba 3 yia bilong em i stap king, Nebukatnesar, king bilong Babilon i kam bilong pait long Jerusalem, na ol ami bilong en i banisim taun olgeta. 2
God
i larim Nebukatnesar i kisim Jehoiakim na planti manmeri bilong Juda, na ol kap na plet samting bilong haus bilong God. Na em i karim i go long haus bilong god bilong en long kantri Babilonia.
3 King Nebukatnesar i tokim Aspenas, namba wan ofisa bilong ol man i wok long haus bilong en, long kisim sampela yangpela man namel long ol Juda. Em i mas kisim ol dispela yangpela man long ol famili bilong King Jehoiakim na bilong ol bikman tasol. 4 Em i mas kisim ol yangpela man i gat gutpela pes na gutpela bodi, na i no gat wanpela hap bodi bilong ol i bagarap. Em i mas painim ol yangpela man i gat planti save na i bin kisim gutpela skul na ol i man bilong kisim save kwik. Olsem na bai ol inap long wok long haus bilong king. Na Aspenas yet i mas lainim ol long rit na rait long tok ples bilong ol Babilon. 5 Na king i tok tu olsem, long olgeta de ol i mas kisim wankain kaikai na dring olsem ol lain man long haus bilong king i save kisim. Ol bai i kisim dispela skul inap long tripela yia na bihain ol bai i kamap wokman bilong king.
6 Namel long ol dispela yangpela man bilong lain Juda, em Aspenas i bin kisim, i gat 4-pela man i stap. Nem bilong ol i olsem, Daniel na Hanania na Misael na Asaria. 7 Na Aspenas i givim nupela nem long ol. Daniel em i kolim Beltesasar, na Hanania em i kolim Satrak, na Misael em i kolim Mesak, na Asaria em i kolim Abetnego.
8
Daniel
i no laik kaikai na dring ol samting ol i givim em long haus bilong king. Daniel i ting, nogut em i kaikai na dring na em i kamap doti long ai bilong God.*
Olsem na em i askim namba wan ofisa Aspenas, inap ol i givim em narapela kain kaikai. 9
Na
God i mekim Aspenas i sori long Daniel na i laik helpim em. 10
Tasol Aspenas i tokim Daniel olsem, “Mi pret long king, long wanem, em i makim pinis ol kaikai na dring bilong yupela. Na sapos skin bilong yupela i lus na i no kamap wankain olsem skin bilong ol arapela yangpela man i bin kam wantaim yupela, orait king bai i kilim mi i dai.”
11 Aspenas i bin makim wanpela wasman bilong lukautim Daniel na Hanania na Misael na Asaria. Olsem na Daniel i go tokim dispela wasman olsem, 12 “Mi laik bai yu ken traim mipela olsem. Givim mipela ol sayor samting tasol long kaikai, na kol wara bilong dring, inap long 10-pela de. 13 Orait bihain long dispela 10-pela de, yu lukim ol arapela yangpela man i save kaikai insait long haus bilong king, na yu lukim mipela, na bai yu ken save, skin bilong mipela i kamap gutpela olsem bilong ol, o nogat. Na bihain, wanem samting yu laik mekim long mipela, orait yu mekim tasol.” 14 Wasman i orait long tok bilong Daniel na em i mekim olsem Daniel i tok. 15 Orait 10-pela de i pinis, na wasman i lukim bodi bilong ol i kamap gutpela tumas na ol i strong moa na i winim ol arapela yangpela man i bin kisim kaikai king i bin makim bilong ol. 16 Olsem na wasman i no givim Daniel wantaim ol tripela pren bilong en ol gutpela gutpela kaikai na wain bilong king. Em i givim sayor samting tasol long ol. 17 Na God i givim gutpela save na tingting long Daniel wantaim ol tripela pren bilong en na ol i gat bikpela save tru long olkain tok i stap long ol buk, na ol i gat gutpela save long planti arapela samting. Na tu, God i givim save long Daniel bilong autim as bilong ol driman.
18
Olgeta dispela yangpela man i pinisim tripela yia bilong skul King Nebukatnesar i bin makim, na Aspenas i kisim ol i go long king. 19
Na king i toktok wantaim ol na em i lukim olsem, save bilong Daniel na Hanania na Misael na Asaria i winim save bilong ol arapela yangpela man. Olsem na em i mekim ol i kamap wokman bilong en. 20
King
i askim ol long planti kain samting na em i lukim olsem save bilong ol i winim tru save bilong ol saveman bilong Babilon. Ol dispela saveman i no inap tru long ol dispela 4-pela man bilong Juda. 21
Daniel i holim dispela wok bilong king longpela taim. Em i wok i stap yet long taim Sairus i kamap king bilong Babilon.